5 NGO buat laporan polis bantah perhimpunan haram Sabtu lalu

KUALA LUMPUR, 2 Ogos - Reaksi kepada perhimpunan haram Sabtu lalu, lima badan bukan kerajaan (NGO) membuat laporan polis.

Laporan dibuat di IPD Dang Wangi pagi tadi oleh Peguambela dan Peguamcara, Kamarudin Ahmad bagi membantah perhimpunan dan penganjuran itu.

Lima NGO yang hadir ialah Gabungan Anak Melayu Johor, Gabungan NGO Malaysia, Pertubuhan Sosial Dan Minda Prihatin, Dewan Perundingan NGO dan Pertubuhan Salam Budi.


47 individu terlibat protes jalanan di ibu negara Sabtu lalu diburu polis

KUALA LUMPUR, 2 Ogos - 47 individu terlibat perhimpunan di ibu negara Sabtu lalu diburu polis.

Orang ramai yang mempunyai maklumat diminta menghubungi pihak berkuasa.

Setakat ini, 11 individu telah tampil bagi membantu siasatan.


SPR pamer 44,321 permohonan pendaftaran pemilih baharu

KUALA LUMPUR, 2 Ogos - Suruhanjaya Pilihan Raya (SPR) menerima 44,321 permohonan pendaftaran pemilih baharu.

Menurut kenyataan SPR, permohonan diterima daripada warganegara yang layak dalam tempoh antara 1 April hingga 30 Jun lalu.

Setiausaha SPR, Datuk Ikmalrudin Ishak berkata, sebanyak 21,567 permohonan pertukaran bahagian pilihan raya daripada pemilih berdaftar dalam tempoh sama.

SPR melaksanakan urusan pameran Rang Daftar Pemilih Tambahan (RDPT) bagi ST2/2021.  Ia mengandungi permohonan pendaftaran pemilih baharu dan pertukaran bahagian pilihan raya pemilih berdaftar.

Tempohnya selama 14 hari mulai 3 hingga 16 Ogos di 822 tempat pameran seluruh negara.  Semakan boleh dibuat melalui beberapa kaedah.  Antaranya hadir ke tempat pameran dan imbas Kod QR bagi Bahagian Pilihan Raya Parlimen atau layari portal rasmi Pejabat-Pejabat Pilihan Raya Negeri.  Semakan juga boleh dibuat di Pejabat Pilihan Raya Negeri dan semak buku RDPT ST2/2021. Aplikasi MySPR Semak turut disediakan untuk semakan.


Gajah 'Siti dan 'Pagar' berjaya dipindahkan, pemindahan mengambil masa 7 jam

KUALA KRAI, 2 Ogos - Dua gajah yang berkeliaran di kawasan kebun getah di Kampung Bukit Pagar Dalam, Kuala Krai, berjaya dipindahkan Jabatan Perlindungan Hidupan Liar dan Taman Negara (Perhilitan) Kelantan semalam.

Pengarah PERHILITAN Kelantan, Ady Armanty Haniff Mohamed Hanif berkata, proses pemindahan itu mengambil tempoh tujuh jam dan kedua-dua gajah liar itu berusia lingkungan tiga dan 20 tahun berjaya ditangkap Khamis lalu.

Katanya, ketika ditangkap ibu gajah yang digelar ‘Siti’ itu berada dalam keadaan sihat, manakala anak gajah jantan digelar ‘Pagar’ pula mempunyai kesan kecederaan lama di bahagian belalai, berkemungkinan disebabkan terkena tali ketika berkeliaran di dalam kebun.Beliau berkata demikian ketika ditemui selepas operasi pemindahan gajah itu di Kampung Bukit Pagar Kuala Krai. Seramai 32 anggota PERHILITAN Kelantan dan Terengganu dengan dibantu petugas Pusat Konservasi Gajah Kebangsaan Kuala Gandah terbabit dalam operasi pemindahan gajah liar ini.


Pasar Awam Chabang Tiga ditutup 7 hari untuk sanitasi

KUALA TERENGGANU, 2 Ogos - Pasar Awam Chabang Tiga di Kuala Terengganu diarah tutup selama 7 hari bermula SEMALAM susulan peniaga dan pelanggan di pasar itu mempunyai kontak rapat dengan kes positif COVID-19.

Para peniaga dan pekerja di pasar berkenaan turut diarah menjalani ujian saringan COVID-19.

Menurut Penasihat Persatuan Penjaja dan Peniaga Melayu Pasar Chabang Tiga, Mamat Embong penutupan pasar itu dilakukan bagi membolehkan kerja sanitasi.


Perhimpunan haram di Dataran Merdeka, 29 individu dikenal pasti, akan dipanggil beri keterangan

KUALA LUMPUR, 1 Ogos - 29 individu yang dikenal pasti terlibat dalam perhimpunan di ibu negara semalam akan dipanggil untuk memberi keterangan bagi membantu siasatan perhimpunan tersebut.

Ketua Polis Negara, Datuk Seri Acryl Sani Abdullah Sani dalam satu kenyataan menjelaskan beberapa individu lagi sedang dikenal pasti menerusi rakaman video dan gambar.

Tegasnya, peserta perhimpunan termasuk penganjur jelas melanggar sekatan pergerakan Pelan Pemulihan Negara Fasa Satu meskipun pihak polis telah menasihatkan mereka tidak mengadakan perhimpunan ketika pandemik COVID-19 masih menular.

Berdasarkan pemantauan semasa himpunan, polis mendapati berlaku pelanggaran prosedur operasi standard (SOP) serta Peraturan-Peraturan Pencegahan dan Pengawalan Penyakit Berjangkit.

Susulan perhimpunan itu juga, 20 laporan polis diterima di seluruh negara daripada orang awam yang turut membantah penganjuran himpunan tersebut.


Surat 40 Ahli Parlimen BN sokong kerajaan pimpinan Tan Sri Muhyiddin Yassin adalah sah

BERA, 1 Ogos - Berhubung isi kandungan surat bertarikh 29 Julai lepas mengenai 40 Ahli Parlimen Barisan Nasional (BN) menyokong kerajaan pimpinan Perdana Menteri, Tan Sri Muhyiddin Yassin, surat itu adalah sah.

Jelas Timbalan Perdana Menteri, Datuk Seri Ismail Sabri Yaakob yang juga Ketua Whip Kerajaan, hanya penggunaan logo parti disanggah Setiausaha Eksekutif BN, Mohamad Sahfri Ab Aziz yang menganggap ia sebagai palsu.

Tambahnya, selaku ahli BN, beliau berhak menggunakan logo parti untuk mengeluarkan kenyataan akhbar termasuk mengenai 40 Ahli Parlimen menyokong kepimpinan Perdana Menteri, Tan Sri Muhyiddin Yassin berdasarkan mesyuarat yang dipengerusikannya.

Dua Ahli Parlimen iaitu wakil Bagan Datuk, Datuk Seri Ahmad Zahid Hamidi yang juga Presiden UMNO dan Ahli Parlimen Gua Musang, Tengku Razaleigh Hamzah, mengambil langkah berbeza.

Datuk Seri Ismail Sabri turut menyifatkan dakwaan dirinya akan dilantik sebagai Perdana Menteri interim sebagai khabar angin.


Hari Pahlawan: PM zahir penghargaan atas khidmat bakti ATM,PDRM

KUALA LUMPUR, 31 Julai - Perdana Menteri, Tan Sri Muhyiddin Yassin menzahirkan ucapan selamat Hari Pahlawan kepada seluruh warga ATM dan PDRM atas khidmat bakti yang dicurahkan dalam menjaga keamanan dan kedaulatan negara.  Dalam kenyataan di facebook rasminya, beliau menzahirkan penghargaan kepada para perwira khususnya yang bertugas di barisan hadapan atas pengorbanan tanpa mengira masa serta penat lelah dalam membantu memerangi penularan wabak COVID-19.  Ini membuktikan kesungguhan mereka dalam mempertaruhkan nyawa demi melindungi rakyat Malaysia, sehingga ada di antara mereka turut dijangkiti dan kehilangan nyawa.


Hari Pahlawan: Agong, Permaisuri zahir ucapan dan penghargaan

KUALA LUMPUR, 31 Julai - "Sesungguhnya jerih perih para pejuang tanah air seketika dahulu dan masa kini adalah demi negara Malaysia yang berdaulat."

Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan setinggi-tinggi penghargaan kepada seluruh keluarga para pahlawan dan perwira yang terkorban semasa bertugas dan melindungi kedaulatan serta keselamatan negara.

Seri Paduka Baginda berdua bertitah menzahirkan ucapan selamat Hari Pahlawan kepada seluruh warga ATM dan PDRM.

Istana Negara menerusi laman Facebook rasmi memaklumkan, Seri Paduka Berdua turut menzahirkan penghargaan kepada para perwira ATM dan PDRM khususnya yang bertugas di barisan hadapan atas pengorbanan tanpa mengira masa serta penat lelah dalam membantu memerangi penularan wabak COVID-19.

Al-Sultan Abdullah bertitah, selaku Ketua Utama Negara dan pemerintah tertinggi ATM, Seri Paduka amat menyanjung tinggi dan merakamkan setinggi-tinggi penghargaan atas jasa, khidmat bakti dan pergorbanan yang dicurahkan pahlawan dalam melindungi kedaulatan dan keselamatan tanah air tercinta.

Seri Paduka Baginda Berdua turut mendoakan para pejuang yang terkorban semoga roh mereka dicucuri rahmat.

Tarikh 31 Julai setiap tahun diisytihar sebagai Hari Pahlawan sempena tamatnya darurat menentang komunis pada 1960.


Penambahbaikan NPGRP pastikan penyampaian perkhidmatan awam lebih cekap

PUTRAJAYA, 31 Julai - Dasar Negara Bagi Amalan Baik Peraturan (NPGRP) adalah pencapaian besar dan titik tolak baharu dalam reformasi amalan peraturan yang lebih menyeluruh dan berkesan.

Ketua Setiausaha Negara, Tan Sri Mohd Zuki Ali berkata, ia merangkumi peningkatan kualiti peraturan baharu dan sedia ada dalam usaha melahirkan penyampaian perkhidmatan sektor awam lebih cekap dan telus.

Garis panduan Fasa Kedua Pelan Pemulihan Negara (PPN) antara contoh pendekatan peraturan tangkas dilaksanakan kerajaan.

Ketika tempoh pemulihan negara, pendekatan berfasa penting untuk mengimbangi kesihatan dan kesejahteraan rakyat dengan aktiviti ekonomi yang dinamik.

Jelasnya, NPGRP ditambahbaik daripada Dasar Negara bagi Pembangunan dan Pelaksanaan Peraturan (NPDIR) selepas lima tahun pelaksanaannya.

Pelaksanaan NPGRP turut dilengkapi dengan Buku Panduan Amalan Baik Peraturan sebagai rujukan.

Tan Sri Mohd Zuki berucap pada majlis pelancaran NPGRP secara maya.


P&P dalam talian bermula Ogos bagi pelajar baharu asasi, diploma sesi 2021/2022

PUTRAJAYA, 31 Julai - Aktiviti pengajaran dan pembelajaran pelajar baharu program Asasi dan Diploma bagi Sesi Akademik 2021/2022 akan dijalankan sepenuhnya secara dalam talian bermula bulan depan.

Kementerian Pengajian Tinggi (KPT) menerusi kenyataan medianya menjelaskan, keputusan itu mengambil kira situasi semasa COVID-19 dalam negara.

Bagaimanapun, Universiti Awam boleh mempertimbang kemasukan pelajar Asasi dan Diploma ke kampus secara fizikal bermula Oktober 2021 atau pada semester berikutnya bergantung kepada kesediaan dan ketetapan universiti masing-masing.  Bagi sebarang pertanyaan lanjut, pelajar dan ibu bapa boleh menghubungi Bilik Gerakan COVID-19 KPT di talian 03-8870 6777/6949/6623/6628.

Juga boleh melayari laman sesawang IPT atau terus menghubungi Pegawai Penyelaras di IPT masing-masing.


PDRM jamin keselamatan negara terkawal, orang ramai diminta tidak gusar

KUALA LUMPUR, 30 Julai - Polis DiRaja Malaysia (PDRM) memberi jaminan keadaan keselamatan negara adalah terkawal.

Orang ramai diminta tidak gusar kerana PDRM akan memastikan keadaan tenang terus kekal.

Ketua Polis Negara, Datuk Seri Acryl Sani Abdullah Sani dalam kenyataannya berkata, kesejahteraan rakyat kekal menjadi keutamaan.

Sehubungan itu, PDRM akan mempergiat pemantauan memastikan keadaan itu terpelihara.

Orang ramai juga diingatkan untuk terus patuh segala prosedur operasi standard (SOP) ditetapkan.


Wujud gerakan jatuhkan PN, rakyat digesa tolak anasir perosak

KUALA LUMPUR, 30 Julai - Kejayaan kerajaan Perikatan Nasional (PN) mewujudkan kerajaan campuran dan menolak pendekatan ekstrem menyebabkan ada pihak berasa tercabar.

Presiden PAS, Datuk Seri Abdul Hadi Awang berkata, ia lebih-lebih lagi apabila kerajaan PN menunjukkan perubahan positif dalam pentadbiran berbanding kerajaan terdahulu.

Dalam kenyataan di Facebook, Datuk Seri Abdul Hadi berkata, faktor itu menyebabkan wujudnya gerakan untuk menjatuhkan kerajaan PN.

Sehubungan itu, rakyat dan pemimpin dinasihat sedar dan tidak ditipu lagi dengan anasir perosak terbabit.

Beliau turut mengingatkan rakyat supaya bersiap-sedia menghadapi sebarang kemungkinan ancaman anasir luar yang cuba memecahbelahkan perpaduan dalam kalangan rakyat.


BN, UMNO senada kekal sokongan kepada kerajaan PN

KUALA LUMPUR, 30 Julai - Barisan Nasional (BN) dan UMNO tetap menyokong kerajaan sedia ada di sebalik kemelut politik ketika ini.

Menteri Kanan Luar Negeri, Datuk Seri Hishammuddin Tun Hussein yang juga Bendahari Agung BN berkata, pendirian itu sudah dinyatakan Timbalan Perdana Menteri merangkap Naib Presiden UMNO, Datuk Seri Ismail Sabri Yaakob,semalam.

Beliau berkata demikian pada sidang media selepas menyempurnakan Majlis Penyerahan Sumbangan Perubatan COVID-19 dari Arab Saudi di Institut Kajian Strategik dan Antarabangsa di ibu negara.


PM zahir ucapan tahniah sempena ulang tahun keputeraan YDP Agong

PUTRAJAYA, 30 Julai - Perdana Menteri, Tan Sri Muhyiddin Yassin merafak sembah dan menzahirkan ucapan tahniah sempena Ulang Tahun Hari Keputeraan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah yang ke-62 hari ini.

Tan Sri Muhyiddin menzahirkan ucapan itu menerusi satu poster dalam hantaran di laman sosial Facebook dan Twitternya dengan kapsyen Daulat Tuanku.

Menerusi poster itu, Perdana Menteri merafak sembah dan setinggi-tinggi ucapan tahniah ke atas Al-Sultan Abdullah, Sultan dan Raja Pemerintah bagi negeri Pahang serta segala jajahan takluknya.

Tan Sri Muhyyiddin juga memohon semoga Allah memberkati pemerintahan berjiwa rakyat Seri Paduka Baginda.


Program Malaysia Tech Month 2021 dijangka membawa peluang bernilai RM50 juta kepada negara

KUALA LUMPUR, 30 Julai - Program Malaysia Tech Month 2021 yang akan berakhir hingga 30 Ogos dijangka membawa peluang bernilai RM50 juta kepada negara apabila ia menarik penyertaan lebih 20,000 peserta daripada 50 negara.

Menteri Komunikasi dan Multimedia, Datuk Saifuddin Abdullah berkata, program maya anjuran Perbadanan Ekonomi Digital Malaysia (MDEC) itu adalah sebahagian daripada usaha gigih menyeluruh yang dilaksana selaras dengan Rangka Tindakan Ekonomi Digital Malaysia (MyDIGITAL) dan Dasar Revolusi Perindustrian Keempat Negara.

Ini usaha menjadikan Malaysia sebagai negara berteknologi tinggi pada 2030.

Pelancaran edisi kedua program itu ujarnya adalah bukti matlamat pihak kementerian bagi memastikan bahawa teknologi tersebut memberikan manfaat kepada semua.


JAWI benarkan akad nikah di masjid bermula 1 Ogos 2021

KUALA LUMPUR, 30 Julai - Jabatan Agama Islam Wilayah Persekutuan (JAWI) menetapkan pelaksanaan akad nikah di Wilayah Persekutuan akan diperluaskan ke 12 masjid terpilih bermula 1 Ogos ini.  JAWI dalam satu kenyataan menetapkan kebenaran majlis akad nikah hanya diberikan kepada pasangan telah mendapat kebenaran berkahwin sahaja.

Majlis itu akan diperluaskan ke lapan buah masjid di Kuala Lumpur, tiga buah masjid di Putrajaya dan sebuah di Labuan. Pasangan terlibat dikehendaki membuat janji temu terlebih dahulu bagi tujuan mendapatkan tarikh dan waktu akad nikah.  Kehadiran adalah terhad kepada tiga orang, melibatkan pengantin lelaki, pengantin perempuan dan wali yang telah menjalani ujian calitan COVID-19.  Manakala kehadiran jurunikah dan dua orang saksi adalah daripada pihak JAWI dan masjid berkenaan.  Dalam masa sama, kebenaran berkahwin yang telah tamat tempoh juga dilanjutkan dua bulan lagi dan perlu mengemukakan semula permohonan penyambungan tempoh sah berkenaan.


Kerajaan masih dapat sokongan lebih 110 ahli parlimen

KUALA LUMPUR, 29 Julai - Timbalan Perdana Menteri, Datuk Seri Ismail Sabri Yaakob menegaskan kerajaan yang dipimpin Perdana Menteri, Tan Sri Muhyiddin Yassin masih mendapat sokongan melebihi 110 ahli Parlimen.

Sehubungan itu, rakyat diminta bertenang dalam menghadapi situasi terkini.

Menerusi satu kenyataan Datuk Seri Ismail Sabri memaklumkan, situasi politik semasa boleh menjejaskan usaha kerajaan menyelesaikan masalah ekonomi dan memerangi pandemik COVID-19.

Dalam kenyataan tersebut, beliau turut menjunjung titah Yang di-Pertuan Agong, Al-Sultan Abdullah Ri'ayatuddin Al Mustafa Billah Shah yang dikeluarkan Istana Negara hari ini.


Mesyuarat khas parlimen ditangguh awal, kes positif COVID-19 dikenal pasti

KUALA LUMPUR, 29 Julai - Persidangan Mesyuarat Khas Parlimen hari ini ditangguhkan lebih awal daripada waktu sepatutnya susulan terdapat kes positif COVID-19 dalam kalangan petugas parlimen.

Timbalan Yang di-Pertua Dewan Rakyat, Datuk Mohd Rashid Hasnon yang mempengerusikan majlis memaklumkan, ujian saringan yang dilakukan selepas sidang ditangguhkan pada 3.30 petang mengenal pasti dua lagi kes positif COVID-19 baharu selepas dua kes positif dimaklumkan sebelum itu.

Jelasnya, penangguhan mesyuarat perlu dilakukan bagi membolehkan Kementerian kesihatan menjalankan penilaian risiko penularan COVID-19 di Parlimen.

Selaras peraturan Mesyuarat 12(2) mesyuarat terpaksa ditangguhkan sehingga 10:00 pagi Isnin ini.

Terdahulu, mesyuarat ditangguhkan sehingga 5.15 petang susulan makluman Kementerian Kesihatan yang mengesahkan dua kes positif COVID-19 dalam kalangan petugas parlimen dikesan semalam dan hari ini.

Penangguhan itu bagi membolehkan kesemua individu yang hadir dalam sidang Parlimen menjalani saringan COVID-19 dan mereka ke semua mereka tidak dibenarkan keluar dari Bangunan Parlimen sehingga keputusan ujian saringan diperoleh.

Pada sesi pagi Mesyuarat Khas Dewan Rakyat ditangguh sementara kira-kira pukul 12.30 tengah hari dan sekali lagi ditangguhkan sehingga 3.30 petang susulan kenyataan Istana Negara berhubung pembatalan Ordinan Darurat.


Pembatalan semua Ordinan Darurat perlu dibentang dan dibahas di Parlimen - YDP Agong

KUALA LUMPUR, 29 Julai - Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menzahirkan penghargaan kepada kerajaan atas pelaksanaan persidangan Parlimen yang bermula Isnin lalu.

Seri Paduka bagaimanapun menegaskan, permohonan pembatalan semua Ordinan Darurat berkuat kuasa pada 21 Julai telah dilakukan secara tergesa-gesa tanpa pembentangan di Parlimen.

Kenyataan yang bercanggah serta mengelirukan di Parlimen bukan sahaja gagal menghormati prinsip kedaulatan undang-undang yang terkandung dalam Rukun Negara.

Malah telah membelakangi fungsi dan kuasa Seri Paduka selaku Ketua Utama Negara seperti yang termaktub dalam Perlembagaan Persekutuan.

Menerusi kenyataan media Istana Negara, Al Sultan Abdullah turut menegaskan, apa yang telah diperkenan dan dipersetujui dengan Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan serta Peguam Negara Tan Sri Idrus Harun semasa majlis menghadap secara maya pada 24 Julai supaya cadangan pembatalan semua Ordinan Darurat dibentang dan dibahaskan di Parlimen bagi tujuan diungkaikan, tidak dilaksanakan.

Justeru, Seri Paduka menitahkan supaya Ahli-Ahli Parlimen memberikan keutamaan kepada kemaslahatan dan kesejahteraan rakyat serta negara untuk mencari penyelesaian terhadap pelbagai masalah yang dihadapi ketika pandemik COVID-19 ini.

Sekali gus, mengelak daripada mengeluarkan kenyataan yang boleh mengelirukan.

Al-Sultan Abdullah seterusnya menyeru rakyat mendoakan agar negara sentiasa berada di bawah lindungan Allah, dijauhi dari sebarang musibah, dan COVID-19 dapat dibendung serta diakhiri dengan segera.


Lapan Pakej Bantuan dan Rangsangan Ekonomi diperkenal sejak pandemik melanda bernilai RM530 bilion

KUALA LUMPUR, 29 Julai - Lapan Pakej Bantuan dan Rangsangan Ekonomi yang telah diperkenal kerajaan sejak pandemik mula melanda negara awal tahun lalu melibatkan nilai keseluruhan RM530 bilion.  Untuk tahun lepas sahaja, pakej yang dilaksana berjumlah RM305 bilion atau 22.7% daripada KDNK Negara.

Ia merupakan antara kadar terbesar berbanding pakej rangsangan ekonomi negara lain seperti Indonesia, Amerika dan Korea Selatan.

Tahun lalu, kerajaan memperkenal Pakej Rangsangan Ekonomi Prihatin Rakyat (PRIHATIN), PRIHATIN PKS Tambahan, Pelan Jana Semula Ekonomi Negara (PENJANA), dan Kita PRIHATIN.  Pada suku pertama tahun ini, dua pakej rangsangan ekonomi diperkenal.  Pada Januari, Pakej bantuan Perlindungan Ekonomi dan Rakyat Malaysia (PERMAI) bernilai RM15 bilion.  Sementara Program Strategik Memperkasa Rakyat dan Ekonomi atau PEMERKASA pula bernilai RM20 bilion pada Mac.  Dua bulan kemudian, rakyat menerima manfaat menerusi pelbagai inisiatif dalam PEMERKASA Tambahan berjumlah RM40 bilion.  Pakej terbaharu, iaitu Pakej Perlindungan Rakyat dan Pemulihan Ekonomi (PEMULIH) baharu saja diumumkan bulan lalu.


Peruntukan lebih RM230 juta disalurkan kepada pesakit kronik terlantar, OKU dan kanak-kanak

KAJANG, 28 Julai - Jabatan Kebajikan Masyarakat telah menyalurkan bantuan sebanyak RM80.36 juta untuk 25,951 pesakit kronik terlantar dan penjagaan OKU sehingga Jun 2021.

Menteri Pembangunan Wanita, Keluarga dan Masyarakat, Datuk Seri Rina Mohd Harun berkata, RM154 juta turut disalurkan kepada 62,837 kanak-kanak.

Tambah beliau, selain wang tunai dan barang keperluan asas, golongan tersebut turut memerlukan sokongan emosi.

Ketika ini sebanyak 333,000 permohonan telah diterima melalui Bantuan Bakul Prihatin Negara.

Dan daripada jumlah itu 30,000 pemohon telah menerima bantuan.


Hartal Doktor Kontrak: Tiada tindakan tatatertib dikenakan

KUALA LUMPUR, 27 Julai - Tiada tindakan tatatertib dikenakan terhadap doktor kontrak yang menyertai demonstrasi di beberapa lokasi hospital seluruh negara semalam.

Perkara berkenaan disahkan Menteri Kesihatan, Datuk Seri Dr Adham Baba ketika menjawab isu-isu yang dibangkitkan ahli dewan.

Ketika sesi menjawab itu, wakil pembangkang beberapa kali mencetuskan situasi tegang.

Suasana riuh menyebabkan apa yang di perjelaskan Menteri tidak di ambil peduli oleh segelintir wakil pembangkang.

Situasi itu berlaku kepada wakil Klang yang bangun bertanyakan sama ada tindakan disiplin dikenakan terhadap doktor kontrak yang menyertai demonstrasi.

Akhirnya Timbalan Yang Di Pertua menjelaskan kepada beliau isu berkenaan sudah dijawab oleh menteri.


Dasar Pemakanan Kebangsaan Malaysia (DPKM 2.0) pertingkat kesejahteraan pemakanan masyarakat

PUTRAJAYA, 27 Julai - Tiga matlamat terkandung dalam Dasar Pemakanan Kebangsaan Malaysia (DPKM 2.0) yang dilancar hari ini bertujuan meningkatkan dan mengekalkan kesejahteraan pemakanan masyarakat.

Tiga matlamat itu meliputi usaha untuk meningkatkan status pemakanan, mengurangkan prevalen penyakit tidak berjangkit berkaitan pemakanan, serta memperkukuh sekuriti makanan dan pemakanan.

Jelas Perdana Menteri, Tan Sri Muhyiddin Yassin, bagi mencapai matlamat itu 13 strategi yang menyeluruh telah dibentuk.

Beliau menjelaskannya pada Pelancaran DPKM 2.0 yang diadakan secara maya.

DPKM 2.0 bakal menjadi rujukan utama untuk agenda pemakanan dapat diintegrasikan dalam penggubalan dasar serta pembangunan pelan-pelan tindakan negara.


Pendekatan bipartisan penting tangani COVID-19 secara holistik

KUALA LUMPUR, 26 Julai - Pendekatan bipartisan atau dua pihak dalam Majlis Pemulihan Negara (MPN) dilihat amat penting dalam usaha menghadapi pandemik COVID-19 secara holistik.

Menteri Komunikasi dan Multimedia, Datuk Saifuddin Abdullah yakin pendekatan tersebut akan berjaya dan menjangkakan pihak pembangkang juga turut serta.

Beliau berkata demikian kepada pemberita selepas melawat pusat media di bangunan parlimen.

Menteri Kewangan yang juga Menteri Penyelaras Pelan Pemulihan Negara, Tengku Datuk Seri Zafrul Tengku Abdul Aziz dalam kenyataan minggu lalu menjemput wakil kerajaan negeri Sabah dan Sarawak serta penglibatan pakar daripada pelbagai industri untuk menganggotai majlis berkenaan.


Proklamasi darurat tamat 1 Ogos

KUALA LUMPUR, 26 Julai - Kerajaan memutuskan tidak akan menasihati Yang di-Pertuan Agong untuk mengisytiharkan pelanjutan darurat yang dijadualkan tamat pada 1 Ogos ini.

Perkara itu disahkan Menteri di Jabatan Perdana Menteri (Parlimen dan Undang-Undang) ), Datuk Seri Takiyuddin Hassan di Dewan Rakyat.

Jelas Datuk Seri Takiyuddin, 21 Julai lalu kerajaan turut memutuskan pembatalan ordinan-ordinan yang dibuat semasa Proklamasi Darurat berkuat kuasa.

Pada 12 Januari lalu, Yang di-Pertuan Agong memberi perkenan Pengisytiharan Proklamasi Darurat dilaksanakan sehingga 1 Ogos sebagai langkah proaktif membendung wabak COVID-19 di Malaysia.


Rakyat perlu terus teguh bersatu, elak perbalahan

KUALA LUMPUR, 26 Julai - Solidariti itu untuk seluruh rakyat agar terus berganding bahu dan teguh bersatu menghadapi situasi pandemik COVID-19 yang sukar dan mencabar.

Ketika sesi penerangan menteri-menteri pada sidang khas Dewan Rakyat yang bermula hari ini, Perdana Menteri Tan Sri Muhyiddin Yassin turut menegaskan, perbalahan dan sikap menuding jari hanya akan memberi kesan buruk kepada rakyat dan negara.

Justeru, seluruh anggota masyarakat dan kerajaan perlu bersama-sama mengawal pandemik dengan berpandukan kepada tiga paksi utama.


Kajian dasar pertukaran guru di peringkat akhir

PUTRAJAYA, 25 Julai - Dasar pertukaran guru yang lebih efisien dan menyeluruh sedang berada di fasa akhir penelitian.

Menurut Menteri Pendidkan, Datuk Dr Radzi Jidin, isu terbabit dijangka dapat dimuktamad dalam kadar segera.

Menerusi muat naik di Facebook Datuk Dr Radzi memaklumkan, permohonan akan mengambil kira kekosongan jawatan dan keperluan opsyen mata pelajaran di negeri berkaitan.

Ini bagi memastikan kualiti pembelajaran murid terjamin.

Ujarnya, Kementerian Pendidikan mengambil maklum isu tersebut.

Penyelesaian terbaik dirangka demi kualiti pendidikan dan kebajikan guru.


Kerajaan terus membantu rakyat, pengurusan ekonomi negara masih dalam keadaan baik

PUTRAJAYA, 25 Julai - Kerajaan masih mempunyai ruang fiskal walaupun terhad bagi membiayai pakej rangsangan ekonomi untuk terus membantu rakyat.

Perdana Menteri, Tan Sri Muhyiddin Yassin berkata, Pengurusan ekonomi negara seperti yang diperakui agensi-agensi penarafan antarabangsa masih dalam keadaan yang baik.

setakat ini, Kerajaan telah melaksanakan 8 pakej dengan nilai melebihi RM530 bilion.

Ini termasuk lebih RM80 bilion suntikan fiskal kerajaan.

Ia memanfaatkan lebih 20 juta individu dan 2.4 juta perniagaan.

Defisit kerajaan juga dijangka akan melebihi unjuran 6% tahun ini dengan mengambil kira kesan kawalan pergerakan terbaharu dan PKPD di Selangor.

Tan Sri Muhyiddin juga berkata, Geran Khas Prihatin Tambahan 5.0 bakal diperkenal untuk terus memastikan kelangsungan perniagaan terutama PKS.


BPN manfaat kepada 9.2 juta rakyat

KUALA LUMPUR, 25 Julai - Tohmahan yang dibuat oleh segelintir individu terhadap pengurusan Bakul Prihatin Negara (BPN) adalah cukup mengecewakan dan tidak berasas.

Menerusi kenyataan yang dikeluarkan Kementerian Pembangunan Wanita Keluarga Dan Masyarakat (KPWKM), pengurusan BPN adalah telus berdasarkan Prosedur Operasi Standard (SOP) yang ditetapkan.

Kementerian turut menegaskan tidak berkompromi dengan aspek harga dan nilaian barangan bakul makanan sepertimana yang dipersetujui antara Kementerian dengan pihak penyumbang iaitu RM50 bagi satu bakul makanan.

Sejak dilancarkan, BPN telah memberi manfaat kepada 9.2 juta rakyat.

Program ini dilaksanakan secara kerjasama pintar berkonsepkan “Whole of Society” antara Kerajaan, Syarikat Berkaitan Kerajaan, Syarikat Korporat dan Sukarelawan Skuad Prihatin Negara.

Peruntukan yang diperolehi oleh BPN adalah daripada Syarikat berkaitan Kerajaan serta syarikat korporat seperti PETRONAS, AEON, Pharmaniaga, Tenaga Nasional Berhad, Telekom serta Yayasan Sime Darby.

Bakul Prihatin Negara (BPN) yang dilancarkan Perdana Menteri 15 julai lalu merupakan tindak balas proaktif Kerajaan terhadap senario yang dihadapi rakyat akibat pandemik COVID-19.


Selamat Hari Sarawak 2021

PUTRAJAYA, 22 Julai - Perdana Menteri, Tan Sri Muhyiddin Yassin mengucapkan Selamat Hari Sarawak 2021 kepada seluruh rakyat Sarawak yang menyambutnya hari ini.

Jelas Tan Sri Muhyiddin Yassin, sambutan ini pastinya amat bermakna kepada rakyat Sarawa kerana pada tarikh ini 58 tahun lalu, Bumi Kenyalang secara rasmi mula ditadbir oleh anak jati Sarawak sendiri.

Perdana Menteri juga yakin, Hari Sarawak akan dirai dengan penuh makna mengikut cara dan konsep tersendiri meski tanpa aktiviti bersemuka atau berkumpulan.

Ia bagi mengelak risiko penularan jangkitan COVID-19.

Hari Sarawak 2021 mengekalkan tema sambutan tahun lalu, iaitu ‘Sarawak Gemilang Untuk Semua’.


Sultan Selangor zahir penghargaan kepada sukarelawan yang bertugas Aidiladha

SHAH ALAM, 23 Julai - Sultan Selangor, Sultan Sharafuddin Idris Shah menzahirkan penghargaan kepada petugas barisan hadapan dan sukarelawan di hospital serta PPV COVID-19 di seluruh negeri yang bertugas pada Hari Raya Aidiladha.

Menerusi kenyataan dalam laman Facebook rasmi Selangor Royal Office, baginda menzahirkan rasa bangga dengan kegigihan pihak terlibat mempercepat suntikan vaksinasi kepada rakyat Selangor dan mendoakan agar pengorbanan mereka mendapat ganjaran setimpal.

Baginda juga menegaskan kadar vaksinasi COVID-19 di Selangor perlu diperluas bagi mengurangkan kadar kematian yang kini telah mencecah 84 kes.

Dalam pada itu, baginda turut menyeru umat Islam di Selangor agar menghayati dan memahami intipati khutbah Aidiladha bertajuk "Persaudaraan Umat Islam" yang memberi penekanan dalam mengukuh perpaduan dan persaudaraan ummah.

Kadar vaksinasi rakyat Selangor yang memperoleh satu dos suntikan kini telah mencecah 46.9% bersamaan 2.95 juta dos, manakala 15.27% rakyat negeri ini telah melengkapkan dos vaksinasi masing-masing.


PSPKPBM wujudkan lebih 300 'Food Bank' di seluruh negara

KUALA LUMPUR, 23 Julai - Lebih 300 misi bantuan makanan menerusi 'Food Bank' digerakkan Pasukan Sukarelawan Penyelamat dan Perubatan Bakti Malaysia (PSPKPBM) di seluruh negara sejak PKP pertama tahun lepas.

Bantuan disumbangkan oleh orang ramai dan Badan Bukan Kerajaan (NGO) serta syarikat Korporat.

Jelas Timbalan Presiden 2, Datuk Sheeda Romli, misi berkenaan akan diperluaskan dengan mewujudkan kiosk barangan keperluan asas di lokasi terpilih di Lembah Klang.

Tambahnya lagi dengan kewujudan kiosk berkenaan bakal memudahkan bantuan segera kepada semua golongan terjejas.

Beliau ditemui selepas menyampai bantuan bakul makanan di ibu negara.


Mobilisasi Vaksin Komuniti, 300 dos vaksin untuk warga emas dan OKU

TELUK BAHANG, 24 Julai - 300 dos vaksin diberi kepada penduduk dalam kawsan DUN Teluk Bahang, Pulau Pinang menerusi Program Mobilisasi Vaksin Komuniti.

Keutamaan diberi kepada warga emas dan Orang Kurang Upaya.

Program dianjur hasil kerjasama Kementerian Perpaduan Negara bersama Kementerian Perumahan Dan Kerajaan Tempatan.

Selain pemberian vaksin, program pendaftaran MySejahtera turut dilakukan.


Aidiladha dirai dalam norma baharu

KUALA LUMPUR, 20 Julai - Seperti tahun lepas, umat Islam di negara ini meraikan Aidiladha dalam norma baharu susulan wabak COVID-19 yang masih mengancam dunia.

Dalam situasi itu juga, umat Islam bersyukur masih dapat menunaikan solat sunat Aidiladha dan melaksanakan ibadah korban tanpa mengabaikan prosedur operasi standard (SOP) yang ditetapkan kerajaan dalam mengekang penularan wabak itu.

Perdana Menteri, Tan Sri Muhyiddin Yassin dan isteri Puan Sri Noorainee Abd Rahman antara 300 jemaah yang menunaikan solat sunat Aidiladha di Masjid Negara pagi tadi.

Ketibaan mereka disambut Menteri di Jabatan Perdana Menteri, Datuk Seri Dr Zulkifli Mohamad Al-Bakri.

Solat sunat Aidiladha dipimpin Imam Besar Masjid Negara, Ehsan Mohd Hosni.

Beliau kemudian mendengar Khutbah bertajuk 'Cabaran dan Pengorbanan' yang menyentuh mengenai kenikmatan negara dapat menyambut Aidiladha walaupun pandemik COVID-19 masih belum reda.

Di Sabah, Yang Dipertua Negeri, Tun Juhar Datuk Mahiruddin menunaikan solat sunat Aidiladha di Surau Istana Negeri Kota Kinabalu bersama kira-kira 20 jemaah terdiri ahli keluarga dan warga istana.

Solat diimamkan Pegawai Agama Istana Negeri, Imbran Anggun manakala khutbah bertajuk "Pengorbanan Meraih Keredhaan” disampaikan kakitangan Istana, Kamarul Omar Baki.

Ketua Menteri, Datuk Seri Panglima Hajiji Noor pula menunaikan solat sunat Aidiladha di Masjid Haji Noor, Serusup Tuaran.

Di Masjid Jamek An-Nur Labuan, solat sunat Aidiladha diimamkan Abbas Kasim yang turut menyampaikan khutbah bertajuk “Manifestasi Pengorbanan”.

Khatib menyeru umat Islam untuk terus tabah dengan pengorbanan menghadapi kesempitan dan kepayahan hidup yang melanda dalam pandemik COVID-19 ini.

100 jemaah hadir menunaikan solat Aidiladha di masjid tersebut.

Solat Sunat Aidiladha di Masjid Jamek Ar Rahman, Kampung Pulai Serkam, Jasin, Melaka pula bermula pukul 8 pagi mengikut SOP yang ditetapkan.

100 jemaah dibenarkan masuk dengan saringan ketat.

Ini termasuk wajib memakai pelitup muka dan mengimbas suhu.

Sementara itu pelaksanaan solat sunat Aidiladha di Perlis dibuat di kawasan tanah lapang melibatkan kesemua 103 buah masjid seluruh negeri.

Ia bagi mengurangkan risiko jangkitan COVID-19.

Raja Perlis, Tuanku Syed Sirajuddin Putra Jamalullail menunaikan Solat Aidiladha di Dataran Istiadat Istana Arau.

Turut berangkat Raja Muda Perlis, Tuanku Syed Faizuddin Putra Jamalullail, disertai lebih 300 kariah Kota DiRaja Arau serta kepimpinan Kerajaan Negeri.

100 orang jemaah hadir bagi melaksanakan solat sunat Aidiladha di Masjid Zahir, Alor Setar.

Imam 1 Masjid Negeri Kedah, Khairul Firdaus Abu Bakar berkata, jumlah jemaah yang dibenarkan itu sebagai tanda pematuhan terhadap ketetapan yang diputuskan Jabatan Hal Ehwal Agama Islam Negeri Kedah (JHEAIK).

Ini terutama melibatkan mukim yang berada dalam zon hijau, kuning dan jingga di negeri berkenaan.


PM solat Aidiladha di Masjid Negara

KUALA LUMPUR, 20 Julai - Perdana Menteri, Tan Sri Muhyiddin Yassin antara 300 jemaah yang menunaikan solat sunat Aidiladha di Masjid Negara pagi tadi.

Turut bersama isteri beliau, Puan Sri Noorainee Abd Rahman.

Ketibaan Tan Sri Muhyiddin pada pukul 8.15 pagi disambut Menteri di Jabatan Perdana Menteri, Datuk Seri Dr Zulkifli Mohamad Al-Bakri.

Selepas menunaikan solat sunat dua rakaat, beliau menyertai jemaah lain untuk bertakbir.

Perdana Menteri kemudian menunaikan solat sunat Aidiladha dengan dipimpin Imam Besar Masjid Negara, Ehsan Mohd Hosni.

Beliau kemudian mendengar Khutbah bertajuk 'Cabaran dan Pengorbanan' yang menyentuh mengenai kenikmatan negara dapat menyambut Aidiladha walaupun pandemik COVID-19 masih belum reda.


Sambutan Hari Keputeraan Agong ditangguhkan

KUANTAN, 20 Julai - Semua acara sambutan Hari Keputeraan Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah ini ditangguhkan ke satu tarikh lain.

Setiausaha Kerajaan Pahang, Datuk Seri Dr. Salehuddin Ishak dalam satu kenyataan memaklumkan, penangguhan itu bagi menjunjung titah baginda, bahawa tiada sebarang acara sempena Hari Keputeraan baginda ke-62.

Bagaimanapun, majlis kesyukuran dan doa selamat masih boleh dianjurkan secara maya. Menurutnya, Al-Sultan Abdullah turut bertitah agar tiada persembahan ucapan sempena memuliakan ulang tahun Hari Keputeraan baginda Tuanku, diterbitkan di media cetak dan papan iklan.  Namun, persembahan ucapan boleh dibuat secara dalam talian di laman web jabatan, syarikat atau mana-mana medium yang tidak membabitkan sebarang kos.  Baginda turut bertitah agar peruntukan bagi penerbitan persembahan ucapan itu sebaiknya disalurkan kepada tabung disediakan kerajaan bagi membantu rakyat yang terkesan.


Empat senator angkat sumpah hari ini

KUALA LUMPUR, 19 Julai - Empat Ahli Dewan Negara hari ini mengangkat sumpah jawatan di hadapan Yang Dipertua Dewan Negara, Tan Sri Dr Rais Yatim.

Mereka ialah Datuk Dr. Mohd Radzi Md Jidin, Datuk John Ambrose, Datuk Teo Eng Tee @ Teo Kok Chee dan Datuk Bobbey Ah Fang bin Suan.

Datuk Dr. Radzi Jidin yang merupakan Menteri Kanan Pendidikan, dilantik menjadi Senator Dewan Negara untuk penggal kedua berkuat kuasa 17 Julai 2021. Datuk John Ambrose, juga lantikan penggal kedua berkuat kuasa 16 Januari 2021.

Bagi Datuk Teo Eng Tee @ Teo Kok Chee dilantik untuk penggal kedua berkuat kuasa mulai 19 Julai 2021.

Datuk Bobbey Ah Fang bin Suan yang dipilih untuk penggal pertama oleh Dewan Undangan Negeri Sabah berkuat kuasa mulai 5 Januari 2021.

Tan Sri Dr Rais Yatim ketika berucap mengalu-alukan pelantikan tersebut serta menyatakan pelantikan ini telah diperkenankan oleh Yang di-Pertuan Agong, Al-Sultan Abdullah Ri’ayatuddin Mustafa Billah Shah.

Mereka mengangkat sumpah sebagai senator pada majlis mengangkat sumpah Ahli Dewan Negara dengan pematuhan SOP yang berlangsung di Dewan Negara di Kuala Lumpur.


Penyakit LSD, MAFI jamin bekalan lembu selamat

PASIR MAS, 18 Julai - Bekalan ternakan lembu dan kerbau dijamin selamat walaupun wujud kebimbangan risiko jangkitan penyakit kulit kental berbonjol (LSD) terhadap ternakan itu di Kedah.

Timbalan Menteri Pertanian dan Industri Makanan II, Datuk Che Abdullah Mat Nawi berkata, pihaknya melalui Jabatan Perkhidmatan Veterinar (JPV) sudah mengambil langkah awal bagi mengelak penularan penyakit berkenaan terhadap haiwan ternakan.

Beliau berkata, antara langkah yang diambil termasuk mengharamkan ternakan import yang berisiko selain menghapuskan lembu atau kerbau yang dijangkiti penyakit berkenaan.  Pergerakan keluar masuk haiwan ternakan terlibat antara negeri juga dikawal rapi pihak berkenaan. Beliau ditemui selepas melakukan lawatan kerja dan pemantaun barangan pelupusan di Pejabat Jabatan Perkhidmatan Kuarantin dan Pemeriksaan Malaysia (MAQIS)Rantau Panjang.  Semalam, media melaporkan, JPV Kedah menjangkakan 17,000 ternakan lembu dan kerbau di negeri itu berisiko dijangkiti penyakit LSD dengan kadar kematian kurang tiga peratus atau 500 ekor.


PdPR diteruskan sehingga 31 Ogos

PUTRAJAYA, 18 Julai - Sesi persekolahan untuk pengajaran dan pembelajaran (PdP) secara bersemuka ditetapkan mulai 1 September secara berperingkat.

Kementerian Pendidikan dalam satu kenyataan memaklumkan, sesi persekolahan secara pengajaran dan pembelajaran di rumah (PdPR) akan diteruskan sehingga 31 Ogos.

Keputusan tersebut dibuat dengan mengambil kira situasi semasa pandemik COVID-19 serta perbincangan bersama Kementerian Kesihatan (KKM) dan Majlis Keselamatan Negara (MKN).

Ketetapan bagi pelaksanaan PdPR itu terpakai kepada semua sekolah kerajaan, sekolah bantuan kerajaan, sekolah swasta dan institusi pendidikan yang berdaftar dengan KPM.

Sehingga semalam 253,366 guru dan pentadbir serta 10,876 kakitangan sokongan menerima sekurang-kurangnya satu dos vaksin.

Namun, KPM akan terus mengambil kira penilaian risiko oleh Kementerian Kesihatan dan Majlis Keselamatan Negara bagi melihat sekiranya terdapat keperluan untuk membuat perubahan terhadap tarikh tersebut.

Perincian lanjut mengenai pembukaan sekolah bagi sesi PdP secara bersemuka akan dimaklumkan selewat-lewatnya seminggu sebelum sekolah dibuka.


KPDNHEP pantau harga telur ayam meningkat

TEMERLOH, 17 Julai - Siasatan teliti dijalankan berhubung kenaikan harga telur sejak beberapa hari lalu menjelang sambutan Aidiladha.

Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, pemantauan lebih lanjut akan dilaksanakan selepas menerima banyak aduan mengenainya.

Menurutnya, siasatan awal mendapati kenaikan harga itu tidak dapat dielakkan berikutan banyak ladang ternakan ayam ditutup berikutan Perintah Kawalan Pergerakan (PKP) menyebabkan penawaran berkurangan manakala permintaan terhadap bahan itu meningkat.

Tambah beliau, pihaknya memahami situasi yang terpaksa ditanggung peniaga namun tindakan tegas juga akan diambil sekiranya harga dinaikkan tidak munasabah.  Beliau ditemui ketika membuat pemeriksaan harga barangan di Temerloh.


Sidang Parlimen, YDP Agong sempurnakan Istiadat Pembukaan pada 6 September

KUALA LUMPUR, 16 Julai - Istiadat pembukaan Mesyuarat Pertama Penggal Keempat Parlimen ke-14 akan disempurnakan Yang di-Pertuan Agong Al-Sultan Abdullah Ri'ayatuddin Al-Mustafa Billah Shah pada 6 September.

Yang Dipertua Dewan Rakyat, Datuk Azhar Azizan Harun berkata ia berdasarkan pemakluman yang diterimanya daripada Perdana Menteri Tan Sri Muhyiddin Yassin selaku Ketua Majlis selaras dengan Peraturan 11(2) Peraturan-peraturan Majlis Mesyuarat Dewan Rakyat.Takwim Dewan Rakyat bagi Penggal Keempat, Parlimen ke-14 Tahun 2021 adalah Mesyuarat Pertama akan diadakan mulai 6 hingga 30 September selama 15 hari.Mesyuarat Kedua mulai 25 Oktober hingga 16 Disember selama 32 hari.


MAFI sumbang 54 tan makanan haiwan kepada jabatan memerlukan

PELABUHAN KLANG, 14 Julai - Sebanyak 54 tan bekalan makanan haiwan disumbangkan kepada lapan jabatan dan agensi di Pelabuhan Klang semalam.

Menteri Pertanian dan Industri Makanan, Datuk Seri Dr Ronald Kiandee berkata ia hasil sumbangan Jabatan Perkhidmatan Kuarantin dan Pemeriksaan Malaysia (MAQIS).

Bekalan makanan itu merupakan produk daging sejuk beku hasil rampasan MAQIS yang telah dilucuthakkan bernilai RM1.5 juta.


Arab Saudi mula iktiraf Sinovac

RIYADH, 13 Julai - Kerajaan Arab Saudi telah memasukkan vaksin keluaran China, Sinovac dalam senarai individu divaksin yang dibenarkan memasuki negara tersebut.

Berita gembira itu dikongsi Menteri di Jabatan Perdana Menteri, Datuk Dr Zulkifli Mohamad Al-Bakri menerusi statusnya di facebook.

Jelasnya, orang ramai boleh menyampaikan berita gembira itu kepada ahli keluarga yang berniat untuk menunaikan ibadah haji dan umrah, pada masa akan datang.

Beliau juga mendoakan agar urusan jemaah haji Malaysia yang diluluskan untuk menunaikan haji pada tahun ini dipermudahkan. Penyenaraian terbaru itu menjadikan enam jenis vaksin COVID-19 diiktiraf Arab Saudi iaitu Pfizer-BioNTech, Moderna, AstraZeneca, Janssen, Sinopharm dan Sinovac.

Sebelum ini, Menteri Penyelaras Program Imunisasi COVID-19 Kebangsaan Khairy Jamaluddin pernah menyatakan, Malaysia akan berbincang dengan negara luar berhubung pengiktirafan jenis vaksin apabila ada negara enggan mengiktiraf vaksin yang diterima oleh Pertubuhan Kesihatan Sedunia (WHO).


MKN kenal pasti 66 isu, cabaran dan ancaman baharu keselamatan negara

PUTRAJAYA, 12 Julai - Majlis Keselamatan Negara (MKN) mengenal pasti 66 isu, cabaran dan ancaman baharu kepada keselamatan negara yang akan ditangani menerusi Dasar Keselamatan Negara 2021-2025.

Timbalan Ketua Pengarah MKN, Datuk Rodzi Md Saad, berkata ini termasuk aspek ketenteraan, jenayah, ekonomi, sosial, kestabilan politik dan hal ehwal antarabangsa.

Menurut beliau, pencerobohan pendatang asing tanpa izin (PATI), pelarian, isu keselamatan siber serta perpaduan rakyat Malaysia dikenal pasti sebagai antara ancaman yang membimbangkan ketika ini.

Datuk Rodzi berkata demikian dalam sidang media taklimat Sambutan Ulang Tahun Ke-50 MKN secara maya, hari ini.

MKN juga akan melancarkan konsep Keselamatan Menyeluruh (COMSEC) yang menekankan keselamatan negara bukan dari aspek ketenteraan atau kepolisian semata-mata sebaliknya kemakmuran ekonomi, keharmonian sosial dan kestabilan politik.

MKN yang ditubuhkan pada 1971 akan menyambut ulang tahun jubli emasnya pada 31 Julai ini.


KPKT nafi tawar rumah mampu milik serendah RM30,000

PUTRAJAYA, 12 Julai - Kementerian Perumahan dan Kerajaan Tempatan (KPKT) menafikan tawaran iklan berhubung Permohonan Terbuka Rumah Mampu Milik Serendah RM30,000 Skim Myhome & MyDeposit 2021 serta Bantuan RM60,000 Bina Rumah Atas Tanah Sendiri di bawah Skim Pinjaman Perumahan (SPP) yang tular dan diiklankan secara dalam talian oleh pihak yang tidak bertanggungjawab.

Ia berikutan terdapat pelbagai aduan dan pertanyaan daripada orang awam berhubung iklan palsu tersebut.  KPKT dalam kenyataan menjelaskan, pada masa ini, hanya permohonan bagi Program Perumahan Rakyat (PPR), Perumahan Penjawat Awam (PPAM), Perumahan PR1MA dan SPNB sahaja yang dibuka oleh KPKT.  Terdapat juga kekeliruan orang awam berhubung harga tawaran bagi ‘Program PPR Dimiliki’.

Harga jualan yang ditetapkan adalah RM35,000 seunit bagi Semenanjung Malaysia dan RM42,000 seunit bagi Sabah dan Sarawak.

KPKT memandang serius terhadap mana-mana pihak yang menyebarkan iklan palsu tersebut.

Justeru, orang awam dinasihatkan untuk lebih berhati-hati agar tidak terpedaya atau terkeliru, dengan merujuk kepada laman sesawang rasmi, seperti paparan tertera.


Polis Johor tahan 26 individu dalam serbuan Op Noda

JOHOR BAHRU, 12 Julai - Seramai 26 individu diberkas menerusi Op Noda di 7 premis yang dipercayai menjadi lokasi aktiviti pelacuran, pada 10 Julai lalu. Serbuan melibatkan dua buah hotel bajet, tiga rumah apartment dan masing-masing sebuah rumah kediaman dan rumah kedai.

Ketua Polis Johor, Datuk Ayob Khan Mydin Pitchay berkata, individu yang diberkas membabitkan 16 wanita pekerja seks, termasuk seorang wanita tempatan serta enam lelaki bertindak sebagai penghantar dan empat lelaki penjaga premis. Kesemua mereka berusia antara 21 hingga 54 tahun.  Sindiket yang aktif sejak Mei lalu, dipercayai menggunakan aplikasi Michat sebagai medium promosi.  Kes disiasat mengikut seksyen 373 dan 372 B Kanun Keseksaan, serta seksyen 6(1)(c) dan seksyen 15(1)(c) Akta Imigresen 1959/63.


JENDELA: Penduduk dua kampung di Setiu nikmati liputan 4G

KUALA TERENGGANU, 12 Julai - Lebih 1,000 penduduk di Kampung Rhu Sepuluh dan Kampung Kuala Kubang di Setiu kini menikmati jaringan telekomunikasi 4G yang lebih baik.

Ini selepas menara komunikasi baharu di bawah Pelan Jalinan Digital Negara (JENDELA) mula beroperasi sejak Jun lalu.

Suruhanjaya Komunikasi dan Multimedia Malaysia (MCMC) dalam satu kenyataan memaklumkan, menara komunikasi itu juga memberi manfaat dan impak positif untuk sektor pelancongan kerana berdekatan dengan lokasi tumpuan, Pantai Penarik.  Sebanyak 15 lagi menara baharu telah diluluskan dan dijangka siap beroperasi secara berperingkat bermula pada suku kedua 2022.  Selain itu, kerja-kerja naik taraf liputan kepada 4G di 78 menara sedia ada juga sedang giat dilaksanakan.  Ia dijangka siap beroperasi secara berperingkat bermula Ogos ini hingga Mac tahun depan.


Media tempatan digesa bantu usaha kekang berita palsu

PUTRAJAYA, 12 Julai - Pihak media pelbagai medium termasuk stesen televisyen, radio, akhbar dan platform dalam talian perlu terus mempergiat usaha mengenal pasti serta membongkar berita palsu.  Menteri Komunikasi dan Multimedia Datuk Saifuddin Abdullah juga berharap pihak media mempergiat usaha meningkatkan kesedaran mengenai ancaman berita palsu dan langkah bagi mencegah perkara tersebut.

Dalam satu kenyataan beliau memaklumkan mengenai peningkatan ketara penyebaran maklumat atau berita palsu kebelakangan ini sama ada mengenai pandemik COVID-19, vaksinasi, kesihatan, sosial mahupun politik dan keadaan tersebut boleh menimbulkan kekeliruan dalam kalangan orang ramai. Ini sekali gus, menjejaskan usaha membanteras penularan COVID-19 dengan berkesan.  Dalam konteks penyebaran maklumat, pihak media bukan sahaja berperanan melaporkan berita sahih dan tepat.  Tetapi, melindungi rakyat daripada berita palsu yang berpotensi menggugat usaha kerajaan dalam memerangi COVID-19 serta memelihara kesejahteraan dan kestabilan negara.  KKMM menerusi kerjasama beberapa agensi turut tidak ketinggalan bertindak proaktif dalam mengekang peningkatan berita palsu.  Antaranya menerusi pemantauan Pasukan Respon Pantas yang sehingga kini berjaya menangkis sebanyak 464 berita palsu.


Perlis benarkan solat sunat Aidiladha di tanah lapang

ARAU, 11 Julai - Perlis membenarkan solat sunat Aidiladha dilaksanakan di tanah lapang di bawah pengawasan pengurusan masjid.

Raja Muda Perlis, Tuanku Syed Faizuddin Putra Jamalullail bertitah, ini selaras dengan sunah selain dapat mengurangkan risiko jangkitan COVID-19 berbanding solat yang ditunaikan di kawasan tertutup.

Solat sulat berkenaan akan dilaksana pada pukul 8 pagi di tanah lapang pekarangan masjid dengan bilangan jemaah dibenarkan bergantung kepada keluasan kawasan tersebut.

Bagi penyertaan yang optimum, solat boleh dilakukan secara dua sesi iaitu pada 8 pagi bagi sesi pertama dan 9 pagi bagi sesi kedua.

Bagaimanapun titah baginda, sekiranya cuaca tidak mengizinkan seperti hujan lebat, solat boleh dilakukan dalam masjid dengan kapasiti dibenarkan mengikut saiz masjid dengan pematuhan SOP. Solat Aidiladha tidak dibenarkan didirikan di mana-mana surau atau dewan orang ramai tanpa kelulusan pihak berkuasa agama terlebih dahulu.  Baginda yang juga Yang Dipertua Majlis Agama Islam dan Adat Istiadat Melayu Perlis, MAIPs turut bertitah, tempoh pelaksanaan Solat dan Khutbah diringkaskan bagi mengurangkan risiko penularan.


Jumlah PST dan pasar tani bakal ditambah, manfaatkan 2,595 petani seluruh negara

JOHOR BHARU, 11 Julai - 10 lagi Pasar Segar Terkawal (PST) dan 14 pasar tani di seluruh negara, akan ditambah dalam Fasa Kedua Pelan Pemulihan Negara, PPN.

Langkah itu akan memanfaatkan 2,595 petani.

Sekali gus memastikan kelangsungan bekalan dan pengedaran makanan yang cekap.

Sejak 1 Jun, 55 PST telah dibuka di seluruh negara.

Ia membabitkan nilai jualan sebanyak RM48.67 juta, melibatkan 2,192 orang petani.

Beliau berkata demikian selepas melawat Projek Pertanian dan Outlet Pemasaran FAMA, di Johor Bahru.


Timbalan Perdana Menteri mulakan tugas rasmi hari ini

PUTRAJAYA, 9 Julai - Datuk Seri Ismail Sabri Yaakob tiba di pejabatnya hari ini untuk memulakan tugas rasmi sebagai Timbalan Perdana Menteri.  Beliau tiba di pejabatnya di Bangunan Perdana Putra kira-kira pukul 10 pagi tadi.

Datuk Seri Ismail mengetik kad perakam waktu sebagai permulaan masuk ke pejabatnya yang terletak di tingkat empat.  Beliau disambut Ketua Setiausaha Negara, Tan Sri Mohd Zuki Ali.  Beliau yang juga Menteri Pertahanan turut disambut Timbalan Ketua Setiausaha Kanan Jabatan Perdana Menteri, Datuk Jamil Rakon.  Bacaan doa dibacakan oleh Pegawai Integriti JPM, Muhd Redza Ahmad.  Datuk Seri Ismail kemudian menandatangani buku selamat datang.  Beliau kemudiannya menghadiri Sidang Darurat Majlis Keselamatan Negara (MKN) secara maya bersama Perdana Menteri Tan Sri Muhyiddin Yassin.


MAIPs rancang program berfokus demi kukuhkan organisasi

PAUH, 10 Julai - Seiring usia penubuhannya mencapai 100 tahun, Majlis Agama Islam dan Adat Istiadat Melayu Perlis (MAIPs) terus merancang program yang berfokus dan terarah.

Matlamatnya untuk mempertingkatkan kesejahteraan rakyat bagi menjadikannya sebagai sebuah organisasi yang utuh dan kekal relevan.

Raja Muda Perlis, Tuanku Syed Faizuddin Putra Jamalullail bertitah, pelbagai usaha bagi meningkatkan imej, kredibiliti dan integriti menjadi agenda utama warga MAIPs.

Ia bagi membentuk Pekhidmatan Majlis yang berupaya menjadi ikutan masyarakat.

Penghargaan turut diberi kepada seluruh jabatan dan agensi hal ehwal Islam yang bernaung di bawah MAIPs yang memainkan peranan signifikan menjayakan inisiatif dan daya usaha untuk meningkatkan kredibiliti.

Baginda bertitah demikian ketika menyerahkan sumbangan agihan zakat MAIPs kepada 30 asnaf terpilih dalam kalangan anak kariah Masjid Al-Mursyid Pekan Pauh, Arau.

Sumbangan diserahkan kepada amil kariah, Ku Mat Isa Ku Ismail yang mewakili para penerima dengan mematuhi Prosedur Operasi Standard (SOP) terkini sempena Program Hijrah Minda MAIPs.


Bantu ringankan beban peneroka FELDA, strategi perjalanan semula melegakan

JEMPOL, 8 Julai - Pelupusan sebahagian pinjaman peneroka FELDA secara bersyarat menerusi strategi penjanaan semula atau RESTART disambut baik para peneroka di Negeri Sembilan.

Menurut Ketua Peneroka FELDA Negeri Sembilan, Karip Mohd Salleh, pengumuman Perdana Menteri, Tan Sri Muhyidin Yassin itu dapat meringankan beban mereka daripada menanggung hutang pinjaman sehingga 80 peratus.

Perkara itu dilihat sebagai peluang untuk peneroka mengurangkan beban hutang pinjaman mereka sekaligus meningkatkan produktiviti hasil jualan dengan kerjasama FELDA.

Beliau berkata demikian ketika ditemui di Jempol.

Sementara itu, bagi menggalakkan warga FELDA menceburi bidang keusahawanan, FELDA Wilayah Raja Alias menerusi Program Pembangunan Peneroka memberi fokus kepada projek tanaman halia muda dan penternakan arnab.

Kira-kira 50,000 halia muda diusahakan bagi menjadikan FELDA itu lubuk halia muda.


Anak muda Kg. Morten kumpul dana bantu pengusaha produk pelancongan

KG. MORTEN, 8 Julai - Kesulitan yang dialami pengusaha produk pelancongan susulan pandemik COVID-19 menyebabkan tercetusnya idea dalam kalangan komuniti Kampung Morten, Melaka untuk bekerjasama menghulurkan bantuan.

Menurut Sidang Kampung Morten, Ahmad Safwan Salim, ia termasuk inisiatif generasi muda kampung itu yang bertindak mengumpul dana bagi menyalurkan bantuan berberbentuk kit makanan atau kewangan.

Jelas beliau, kerjasama dan sifat bantu membantu itu amat penting demi kelangsungan hidup mereka yang terjejas dalam tempoh mencabar ini.

Kampung Morten mempunyai kira-kira 400 penduduk dengan ekonomi utamanya bergantung kepada sektor pelancongan.  Beliau berkata demikian ketika ditemui pemberita RTM.


Sambutan Hari Kebangsaan 2021 diadakan secara sederhana

KUALA LUMPUR, 7 Julai - Seperti tahun lepas, Sambutan Hari Kebangsaan akan diadakan secara sederhana kerana negara masih berdepan pandemik COVID-19.

Menurut Menteri Komunikasi dan Multimedia, Datuk Saifuddin Abdullah, pihaknya sedang membuat persiapan untuk tiga acara utama iaitu Kempen Kibar Jalur Gemilang, Perarakan Hari Kebangsaan dan Sambutan Hari Malaysia dengan tema "Malaysia Prihatin".

Beliau memaklumkannya dalam sidang media Program Turun Padang Secara Maya bersama Telekom Malaysia (TM).

Mengenai acara perbarisan Hari Kebangsaan pula, Datuk Saifuddin berkata ia dijangka akan diadakan di Dataran Pahlawan Putrajaya.

Bagaimanapun tempoh masa acara itu diadakan akan diputuskan kemudian bergantung situasi semasa pandemik COVID-19 dalam negara.

Manakala Sambutan Hari Malaysia akan diadakan di Pusat Konvensyen Antarabangsa Sabah.


Pendaftaran pekerjaan MYFutureJobs bermula 15 Julai

PUTRAJAYA, 7 Julai - Rakyat Malaysia yang kehilangan pekerjaan disaran mendaftar di portal MYFutureJobs.

Dalam Laporan Laksana ke-60, Menteri Kewangan, Tengku Datuk Seri Zafrul Tengku Abdul Aziz berkata portal yang diuruskan Perkeso itu bakal memanfaatkan seramai 229,000 pencari kerja.

Pendaftaran pekerjaan di MYFutureJobs akan bermula 15 Julai ini.

Elaun Mencari Pekerjaan (EMP) turut diperluas kepada golongan bukan pencarum Perkeso termasuk graduan baharu, lepasan sekolah dan pekerja sektor tidak formal.

Pencari kerja perlu menghadiri sekurang-kurangnya tiga temuduga dalam sebulan, sama ada secara fizikal atau dalam talian bagi melayakkan mereka menerima insentif EMP sebanyak RM300 sebulan selama dua bulan.


DS Ismail Sabri Yaakob dilantik sebagai TPM, DS Hishammuddin Tun Hussein memegang jawatan Menteri Kanan Keselamatan

PUTRAJAYA, 7 Julai - Datuk Seri Ismail Sabri Yaakob hari ini dilantik sebagai Timbalan Perdana Menteri berkuat kuasa serta merta.

Beliau juga kekal memegang portfolio Menteri Pertahanan.

Pelantikan yang dibuat Perdana Menteri Tan Sri Muhyiddin Yassin itu diumumkan menerusi satu kenyataan yang dikeluarkan Pejabat Perdana Menteri.

Kenyataan itu turut mengumumkan pelantikan Datuk Seri Hishammuddin Tun Hussein sebagai Menteri Kanan yang mengetuai Kluster Keselamatan berkuat kuasa serta merta, dan mengekalkan portfolio sebagai Menteri Luar.

Kedua-dua pelantikan berkenaan telah disembah maklum kepada Yang di-Pertuan Agong Al-Sultan Abdullah Ri'ayatuddin Al-Mustafa Billah Shah.

Pelantikan Datuk Seri Ismail Sabri sebagai Timbalan Perdana Menteri akan dapat membantu Perdana Menteri menguruskan pentadbiran negara dan memenuhi keperluan rakyat dalam keadaan negara sedang menghadapi krisis kesihatan dan ekonomi.

Pelantikan Datuk Seri Hishammuddin sebagai Menteri Kanan Keselamatan pula akan membantu Perdana Menteri dalam pelaksanaan Pelan Pemulihan Negara.

Pelantikan itu juga diharap akan dapat meningkatkan lagi keupayaan Kerajaan Perikatan Nasional (PN) khususnya dalam menghadapi pandemik COVID-19.

Selain itu, ia diharap dapat memperkuatkan lagi perpaduan dalam kalangan parti-parti yang membentuk kerajaan, serta memperkukuh kerajaaan PN dengan tadbir urus yang telus, bebas rasuah dan berintegriti.

Pejabat Perdana Menteri mengucapkan setinggi-tinggi tahniah kepada Datuk Seri Ismail Sabri dan Datuk Seri Hishammuddin atas pelantikan itu.


Kerajaan terbit sukuk RM9.9 bilion, tambah baik model perniagaan FELDA

KUALA LUMPUR, 7 Julai - Bagi menambah baik model perniagaan FELDA, kerajaan meluluskan penerbitan sukuk berjaminan kerajaan bernilai RM9.9 bilion.

Menurut Perdana Menteri Tan Sri Muhyiddin Yassin, penstrukturan semula pinjaman berkenaan akan mengembalikan fokus FELDA mencapai sasaran untuk mencatat keuntungan menjelang 2023.

Selain itu, selari dengan agenda nasional ke arah Revolusi Industri 4.0, FELDA telah mula melaksanakan sistem pertanian pintar bagi menguruskan 450,000 hektar ladang FELDA dan peneroka di seluruh negara.

Sistem itu mampu menambah baik operasi perladangan menerusi pemantauan dan pengumpulan maklumat lebih terperinci serta menjimatkan kos operasi sehingga lebih RM200 juta dalam tempoh 5 tahun.


Pasca insiden ribut di Hulu Terengganu, operasi pembersihan dan baik pulih bermula pagi tadi

HULU TERENGGANU, 7 Julai - Perkembangan insiden ribut di Hulu Terengganu.

Pegawai Daerah Hulu Terengganu merangkap Pengerusi Jawatankuasa Bencana daerah berkenaan - Ahmad Azizi Zulkifli memaklumkan, operasi pembersihan dan baik pulih kerosakan telah dilaksana di kawasan terlibat, pagi tadi.

Ia melibatkan kerjasama pelbagai agensi dan jabatan, selain NGO serta sukarelawan.

Nilai kerugian akibat insiden itu masih diteliti.

Dalam kejadian pukul 6:30 petang semalam, 81 kediaman di Perumahan Awam Padang Setengge, DUN Kuala Berang dan 40 rumah di DUN Telemong mengalami kerosakan, terutama di bahagian bumbung dan tingkap.

Angin kencang menyebabkan banyak pokok besar tumbang.

Ribut berlaku kira-kira setengah jam, turut menyebabkan ratusan kediaman di mukim DUN Alor Limbat, Batu Burok, Wakaf Mempelam-Kuala Terengganu dan 58 buah rumah di DUN Bukit Payong, Marang mengalami kerosakan.


MyCARE hantar 10 trak konvoi makanan ke semenanjung Gaza

KUALA LUMPUR, 7 Julai - Sepuluh trak konvoi membawa 4,000 pek makanan bernilai RM500,000 telah dihantar ke Semenanjung Gaza.

‘Aid Food Convoy’ adalah sumbangan rakyat Malaysia dan badan bukan kerajaan (NGO) Humanitarian Care Malaysia (MyCARE).

Menurut Ketua Pegawai Eksekutif, Kamarul Zaman Saharul Anwar, usaha itu akan memberi manfaat kepada 24,000 penduduk Gaza yang kini amat memerlukan selepas serangan bom rejim Israel baru-baru ini.  Jelasnya, bantuan yang turut merangkumi barangan keperluan serta pembangunan infrastruktur itu telah disalurkan secara berperingkat sejak Ramadan lalu.

Sehingga kini, MyCARE telah mengagihkan bantuan sebanyak RM2.2 juta.

Ketika ini, MyCARE turut menjalankan kempen berterusan iaitu “Bangkit COVID” bagi membantu golongan terjejas akibat pandemik seperti bantuan makanan, pendidikan dan wang tunai.


81 rumah rosak akibat ribut

HULU TERENGGANU, 7 Julai - Sebanyak 81 rumah melibatkan 268 penduduk di Taman Padang Setenge, Kuala Berang, Hulu Terengganu rosak akibat dipukul ribut lewat petang semalam.  Insiden disifatkan yang terburuk pernah berlaku di kawasan perumahan berkenaan sejak 5 tahun lepas.

Menurut Ketua Polis Daerah Hulu Terengganu, DSP Mohd Adli Mat Daud, kejadian itu telah mengakibatkan banyak kerosakan melibatkan bahagian bumbung rumah.

Bagaimanapun, tiada sebarang kemalangan jiwa atau kecederaan dilaporkan.  Bagi membantu penyelarasan penduduk terjejas, pihaknya telah membuka pusat kawalan tempat bencana di Surau Padang Setenge.

Beliau berkata demikian di pusat penyelarasan bencana bersama-sama Jabatan Bomba dan Penyelamat, Angkatan Pertahanan Awam, Jabatan Kebajikan Masyarakat Daerah dan Pemimpin setempat di Hulu Terengganu.


PERKESO sasar 180,000 penempatan pekerjaan baharu hingga hujung tahun ini

KUALA LUMPUR, 7 Julai - Pertubuhan Keselamatan Sosial (PERKESO) yakin dapat merealisasikan 180,000 penempatan pekerjaan baharu bagi tempoh berbaki tahun ini.

Ketua Eksekutifnya, Datuk Seri Mohammed Azman Aziz Mohammed berkata, sasaran itu mampu dicapai menerusi inisiatif seperti MyFutureJobs dan Program Insentif Pengambilan Pekerja.

Bagi tempoh 1 Januari hingga 5 Julai lepas, sebanyak 180,449 penempatan pekerjaaan telah berjaya dilaksanakan.

Permohonan bagi Insentif Pengambilan Pekerja bakal bermula 15 Julai hingga 31 Disember ini.

Selain itu, PERKESO akan turut memastikan 2.5 juta individu kekal dalam pekerjaan tahun ini.

Permohonan bagi Program Subsidi Upah (PSU) 4.0 akan dibuka bermula 1 Ogos hingga 30 Oktober dengan majikan dari semua sektor layak memohon.


Diserang harimau belang, hampir 15 jam tahan sakit

GUA MUSANG, 6 Julai - Seorang lelaki Orang Asli cedera parah akibat dibaham dan dicakar seekor harimau belang ketika berada di kebun ubi kayunya di Kampung Badak, Pos Bihai, Gua Musang, Kelantan. Mangsa, Adin Andok, 48 tahun terpaksa menahan kesakitan akibat kecederaan itu hampir 15 jam sebelum dibawa keluar menggunakan kenderaan pacuan empat roda ke hospital.

Dalam kejadian pukul 3 petang semalam, mangsa dikatakan pergi ke kebun seorang diri untuk membersihkan kawasan kebun yang terletak 500 meter dari rumahnya.  Akibat kejadian itu, Mangsa cedera parah di kepala, mata dan anggota badan.  Pembantu Pembangunan Masyarakat Unit Kesihatan dan Kebajikan Jabatan Kemajuan Orang Asli JAKOA Gua Musang, Mohd. Syakirin Ramli berkata, pihaknya menerima panggilan kecemasan daripada penduduk mengenai kejadian itu pada pukul 4 petang.  Beliau bersama lima lagi petugas kesihatan bergegas ke Pos Bihai dengan tiga buah kenderaan pacuan empat roda.

Meraka tiba pada pukul 12 tengah malam.  Mangsa hanya dapat dibawa keluar pukul 5 pagi tadi berikutan cuaca buruk dan jalan balak yang rosak.

Mangsa menerima rawatan awal di Hospital Gua Musang sebelum dihantar ke Hospital Sultan Ismail Petra, Kuala Krai untuk rawatan lanjut.


2.3 juta orang berinsurans bekerja sendiri daftar dengan Perkeso

TELUK BAHANG, 6 Julai - Seramai 2.73 juta Orang Berinsurans Bekerja Sendiri (OBBS) berada di seluruh negara dengan 165,271 daripadanya berdaftar dengan Skim Keselamatan Sosial Pekerjaan Sendiri (SKSPS) yang dianjurkan Pertubuhan Keselamatan Sosial (Perkeso).

Timbalan Menteri Sumber Manusia, Datuk Awang Hashim berkata, skim itu menyediakan perlindungan kepada OBBS daripada kemalangan atau penyakit yang berlaku semasa bekerja.

Menurutnya, perlindungan meliputi faedah tunai di samping rawatan perubatan, pemulihan jasmani dan latihan vokasional.

Beliau ditemui ketika melawat salah seorang pencarum OBBS, Shukor Hassan di Teluk Bahang.


33% penerima PeKa B40 hidap penyakit tidak berjangkit

PUTRAJAYA, 6 Julai - Saringan Skim Peduli Kesihatan untuk Kumpulan B40 (PeKa B40) mengesan sejumlah 151,729 individu dari kumpulan berkenaan menghidap penyakit tidak berjangkit (NCD).

Menteri Kesihatan, Datuk Seri Dr. Adham Baba dalam sidang media secara maya memaklumkan, jumlah itu adalah lebih 33% daripada lebih 457,000 penerima skim baharu berkenaan.

Data yang membimbangkan itu adalah berdasarkan Laporan PeKa B40 2019-2020.

Ini kerana ujarnya, sebelum menjalani saringan kesihatan PeKa B40, mereka tidak pernah berbuat sedemikian apatah lagi mendapatkan rawatan susulan.

Menerusi PeKa B40, kumpulan berkenaan memperoleh empat manfaat iaitu saringan kesihatan, bantuan alat perubatan sehingga RM20,000, insentif melengkapkan rawatan kanser berjumlah RM1,000 dan insentif tambang pengangkutan sehingga RM1,000.

Selain itu tambah beliau, skim tersebut memberi fokus kepada NCD dan percuma kepada semua penerima Bantuan Sara Hidup (BSH) atau Bantuan Prihatin Rakyat (BPR) serta pasangan mereka yang berusia 40 tahun ke atas.


Mesyuarat Khas Parlimen mulai 26 Julai, Dewan Rakyat bersidang lima hari, Dewan Negara tiga hari

PUTRAJAYA, 5 Julai - Kerajaan bersetuju menasihati Yang di-Pertuan Agong supaya Mesyuarat Khas Penggal Ketiga Parlimen Ke-14 diadakan selama lima hari bermula 26 hingga 29 Julai dan 2 Ogos ini bagi Dewan Rakyat.

Pejabat Perdana Menteri dalam kenyataannya memaklumkan, Dewan Negara pula akan bersidang selama tiga hari bermula 3 hingga 5 Ogos ini.

Persidangan bertujuan memberi penerangan kepada semua Ahli Parlimen berkenaan Pelan Pemulihan Negara dan meminda semua perundangan dan peraturan bagi membolehkan persidangan Parlimen diadakan secara hibrid.

Menurut kenyataan itu, berdasarkan Fasal (3) Perkara 150 Perlembagaan Persekutuan, semua proklamasi darurat dan ordinan yang dibuat oleh Yang di-Pertuan Agong akan dibentangkan di hadapan kedua-dua Majlis Parlimen.

Mesyuarat akan diadakan mengikut prosedur operasi standard (SOP) yang akan ditentukan Majlis Keselamatan Negara (MKN) dan Kementerian Kesihatan (KKM).

Nota Jemaah Menteri telah diedar secara berutus kepada Jemaah Menteri untuk mengambil maklum mengenai perkara tersebut.


4,267 aduan berkaitan pekerjaan diterima

JOHOR BAHRU, 4 Julai - Sebanyak 3,379 daripada 4,267 aduan yang diterima Kementerian Sumber Manusia menerusi aplikasi Working For Workers (WFW) telah diambil tindakan setakat 1 Julai lalu.

Menurut Timbalan Menterinya, Datuk Awang Hashim, 164 aduan lagi dalam proses pengesahan kebenaran laporan, 616 aduan menunggu pemeriksaan dan 108 aduan menunggu pengesahan.

Aduan majikan tidak membenarkan pekerja Bekerja Dari Rumah kekal paling tinggi sebanyak 1,878 kes diikuti masalah bayaran gaji 1,013 kes dan 308 kes potongan upah tidak mengikut undang–undang.  Beliau berkata demikian semasa menyertai Operasi Pematuhan akta 446 dan SOP PPN Fasa Satu di Johor Bahru, Johor.


Pengagihan bakul makanan melalui JKM diperluas

KUALA LUMPUR, 4 Julai - Kementerian Pembangunan Wanita, Keluarga dan Masyarakat (KPWKM) akan memastikan penyelarasan pengagihan bakul makanan oleh Jabatan Kebajikan Masyarakat (JKM) bersama jabatan dan agensi lain dapat diperluas dan disampaikan dengan sempurna.

Menterinya Datuk Seri Rina Harun juga mahu Ahli Parlimen menggunakan sebaiknya peruntukan RM300,000 bawah program Bantuan Bakul Makanan dalam membantu rakyat mendepani cabaran pandemik COVID-19.

Beliau yang juga Ahli Parlimen Titiwangsa berkata, lebih 10,000 bakul makanan khas telah berjaya diagihkan kepada penduduk kawasannya sejak pelaksanaannya Mac tahun lepas.

Beliau menyampaikan bakul makanan kepada penduduk Flat Desa Pandan yang dikenakan PKPD.


468 kes bunuh diri dilaporkan sepanjang 5 bulan pertama tahun ini

KUALA LUMPUR, 1 Julai - Sebanyak 468 kes bunuh diri dilaporkan sepanjang lima bulan pertama tahun ini manakala pada tahun lalu sebanyak 631 kes dan 2019, 609 kes. Secara purata, dua kes bunuh diri berlaku setiap hari sejak tahun 2019 sehingga Mei tahun ini.

Menurut kenyataan Pengarah Jabatan Siasatan Jenayah PDRM, Datuk Seri Abdul Jalil Hassan, secara keseluruhan untuk tempoh 2019 sehingga Mei 2021, 1,427 orang membabitkan wanita dan 281 orang membabitkan lelaki.

Tiga faktor utama penyebab kejadian bunuh diri berpunca daripada masalah keluarga, tekanan perasaan dan kewangan.

Kebanyakan mangsa terlibat terdiri daripada remaja berusia 15 hingga 18 tahun iaitu seramai 872 orang diikuti individu berusia 19 hingga 40 tahun, seramai 668 orang.

Polis menasihatkan semua pihak memainkan peranan bagi membendung gejala tersebut.


KPKT nafi tawar iklan pembiayaan peribadi

PUTRAJAYA, 1 Julai - Kementerian Perumahan dan Kerajaan Tempatan (KPKT) menafikan penglibatan dan tawaran iklan terhadap pembiayaan peribadi ‘Lestari Pinjaman Peribadi KPKT’ kepada orang awam.  Ini ekoran terdapat pihak menggunakan jata kementerian tersebut dan menawarkan pinjaman peribadi menerusi laman Facebook.

KPKT menerusi kenyataan media memaklumkan, hasil semakan di laman facebook tersebut mendapati laman tersebut telah diwujudkan oleh pihak tidak bertanggungjawab.

Perbuatan itu dipandang serius dan siasatan lanjut akan dilakukan bagi tindakan seterusnya. Aduan juga telah dibuat kepada Suruhanjaya Komunikasi dan Multimedia Malaysia (SKMM).  Orang ramai dinasihat lebih berwaspada menerima sebarang tawaran pinjaman yang diiklankan.


PDRM mohon wajibkan ambil sampel DNA bayi

KUALA LUMPUR, 1 Julai - Cadangan mewajibkan pengambilan sampel asid deoksiribonukleik (DNA) daripada bayi baharu lahir untuk simpanan profil DNA perlu dipertimbang semula.

Pengarah Jabatan Siasatan Jenayah Bukit Aman, Datuk Seri Abdul Jalil Hassan berkata, profil DNA itu penting untuk meningkatkan tahap pengesanan bukti bagi kes-kes jenayah.

Ia juga bagi menjaga kepentingan masyarakat secara keseluruhannya, selain memastikan mangsa jenayah mendapat pembelaan sewajarnya.

Cadangan itu pernah diketengahkan pada tahun 2001, tetapi ditolak.

Datuk Seri Abdul Jalil mengadakan lawatan kerja ke Makmal Forensik dan Bahagian Databank DNA di Maktab PDRM Kuala Lumpur.


AKSEM dibubarkan, PGA ambil alih kawalan sempadan

KUALA LUMPUR, 1 Julai - Agensi Kawalan Sempadan (AKSEM) dibubarkan skop tugas kawalan sempadan diambil alih olehPolis Diraja Malaysia (PDRM) menerusi Pasukan Gerakan Am (PGA). Menurut Menteri Dalam Negeri, Datuk Seri Hamzah Zainudin, Akta AKSEM 2017 juga, akan dimansuhkan.

Pembubaran AKSEM dipersetujui Mesyuarat Jemaah Menteri pada 12 Mac lalu.

Langkah itu, membuka ruang yang lebih luas kepada tanggungjawab pengawalan sempadan ke seluruh negara.

Ini kerana kekuatan sedia ada AKSEM hanya tertumpu kepada kawalan sempadan darat di utara dan timur semenanjung.

AKSEM berfungsi sepenuhnya sebagai Agensi Kerajaan Persekutuan dengan kekuatan 900 perjawatan dan beroperasi di empat negeri iaitu Perlis, Kedah, Perak dan Kelantan.


Maritim Malaysia rampas 225 set bubu naga

KUALA KEDAH, 1 Julai - Sebanyak 225 set bubu naga bernilai RM27,000 dirampas.  Ia hasil operasi pemantauan, Op Aman yang dijalankan Agensi Penguatkuasaan Maritim Malaysia (Maritim Malaysia) Zon Maritim Kuala Kedah sepanjang tempoh Perintah Kawalan Pergerakan di sekitar perairan Kuala Kedah dan Yan.

Pengarah Zon Maritim Kuala Kedah, Komander Maritim Noor Azreyanti Ishak berkata, hasil pemantauan dan siasatan selama sebulan mendapati, berlaku peningkatan aktiviti penggunaan bubu naga di sepanjang perairan Kedah.  Beberapa lokasi baharu telah dikenal pasti melalui penemuan pancang penanda yang dipasang pada setiap bubu naga berukuran hampir 10 meter panjang di beberapa lokasi berbeza sepanjang perairan.  Kesemua bubu naga tersebut dirampas dan dibawa ke Jeti Zon Maritim Kuala Kedah.

Kes disiasat mengikut Seksyen 11(3)(c) Akta Perikanan 1985.  Jelas Komander Maritim Noor Azreyanti, Penggunaan bubu naga ini mengancam dan boleh merosakkan ekosistem marin serta menjejaskan sumber pendapatan nelayan pesisir pantai.


Sasar peningkatan Indeks Kesejahteraan Rakyat Malaysia melalui Dasar 4IR Negara

PUTRAJAYA, 1 Julai - Kerajaan menyasarkan Indeks Kesejahteraan Rakyat Malaysia meningkat kepada 137.6 pada 2030 berbanding 124.4 pada 2018.

Menteri di Jabatan Perdana Menteri (Ekonomi), Datuk Seri Mustapa Mohamed berkata, usaha untuk mencapai sasaran itu akan dilakukan melalui pelaksanaan Dasar Revolusi Perindustrian Keempat (4IR) Negara.

Katanya, pandemik COVID-19 telah mengubah cara hidup rakyat dan memerlukan adaptasi teknologi dan pendigitalan untuk mempermudah urusan dalam norma baharu.

Usaha pembangunan teknologi sebelum ini telah berjaya meningkatkan kedudukan negara ke tangga 33 daripada 131 negara dalam Indeks Inovasi Global pada tahun lalu.

Dalam aspek kesediaan menggunakan teknologi, negara berada di kedudukan ke-26 daripada 63 negara dalam IMD World Digital Competetive-ness Ranking 2020.

Beliau berkata demikian pada Majlis Pelancaran Dasar 4IR Negara yang turut disempurnakan bersama Menteri Sains, Teknologi dan Inovasi (MOSTI), Khairy Jamaluddin Abu Bakar, secara maya.


Dasar Revolusi Perindustrian Keempat dilancarkan

PUTRAJAYA, 1 Julai - Melalui Dasar Revolusi Perindustrian Keempat (4IR) yang dilancarkan hari ini, 5 teknologi teras dikenal pasti bagi membina keupayaan tempatan, sekaligus mencapai negara maju berteknologi tinggi.

Ia meliputi kecerdasan buatan, internet kebendaan, blok rantai, teknologi lejar teragih (DLT) dan bahan termaju disokong oleh pengkomputeran awan dan analisis data raya.

Menteri Sains, Teknologi dan Inovasi, Khairy Jamaluddin menyatakan lima teknologi teras ini memberi kesan kepada kehidupan seharian dari segi perancangan, pelaksanaan dan keputusan.

Tambah Khairy, kementeriannya juga sedang membangunkan beberapa dasar dan pelan hala tuju teknologi sebagai usaha memastikan pembangunan teknologi menjadi pembolehdaya transformasi 4IR.

Ia meliputi pembangunan teknologi elektrikal dan elektronik, vaksin, blok rantai, ekonomi hidrogen, teknologi nano dan robotik.

Khairy melancarkan Dasar 4IR Negara bersama Menteri di Jabatan Perdana Menteri (Ekonomi) , Datuk Seri Mustapa Mohamed secara maya.


Tiada kenaikan yuran pengajian IPT, yuran aktiviti juga patut dikecualikan

NILAI, 1 Julai - Tiada kenaikan yuran pengajian dikenakan kepada penuntut institusi pengajian tinggi (IPT).

Menteri Pengajian Tinggi, Datuk Seri Dr Noraini Ahmad turut meminta pihak universiti supaya tidak mengenakan yuran bagi aktiviti lain.

Ini kerana kebanyakan pelajar kini tidak berada di kampus, akibat penularan COVID-19.

Beliau melawat Pusat Pemberian Vaksin Mega di Universiti Sains Islam Malaysia di Nilai, Negeri Sembilan. Datuk Seri Dr. Noraini berkata, 30 peratus pensyarah yang tergolong dalam kumpulan berisiko tinggi dari seluruh negara telah menerima vaksin.

Manakala, kumpulan lain akan mula menerima vaksin pada fasa ketiga.


KKM bawa isu doktor kontrak ke mesyuarat kabinet

PUTRAJAYA, 30 Jun - Kerajaan sedang mencari jalan penyelesaian berhubung isu pegawai perubatan kontrak yang belum diserap ke jawatan tetap.

Menurut Menteri Kesihatan Datuk Seri Dr Adham Baba, keputusan itu akan dibawa ke mesyuarat kabinet dan diumumkan dalam masa terdekat.

Setakat 31 Mei tahun ini, terdapat 35,216 pegawai lantikan secara kontrak untuk tiga skim iaitu Pegawai Perubatan, Pegawai Pergigian dan Pegawai Farmasi.


Parlimen kemuka cadangan adakan sidang khas sebelum 1 Ogos

KUALA LUMPUR, 30 Jun - Persidangan khas Parlimen dicadang diadakan sebelum 1 Ogos ini mengikut peruntukan undang-undang sedia ada.

Dalam kenyataan bersama, Yang Dipertua Dewan Negara, Senator Tan Sri Dr Rais Yatim dan Yang Dipertua Dewan Rakyat Datuk Azhar Azizan Harun berkata, cadangan itu telah dikemukakan kepada Perdana Menteri Tan Sri Muhyiddin Yassin.

Cadangan tersebut susulan majlis menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah semalam.

Majlis menghadap itu turut dihadiri Timbalan-timbalan Yang Dipertua kedua-dua dewan.

Kenyataan yang dikeluarkan Parlimen Malaysia berkata, kedua-dua Yang Dipertua Dewan Negara dan Dewan Rakyat menjunjung titah Seri Paduka Baginda.

Parlimen menyatakan komitmen dan kesediaan penuh untuk mengadakan persidangan seperti yang dititahkan Al-Sultan Abdullah sebelum 1 Ogos.


Kaunter KWSP seluruh negara dibuka mulai 1 Julai

KUALA LUMPUR, 30 Jun - Kaunter perkhidmatan di pejabat cawangan Kumpulan Wang Simpanan Pekerja (KWSP) seluruh negara, akan dibuka semula, mulai esok.

Beroperasi dari pukul 8.30 pagi hingga 2 petang pada hari bekerja, urusan di kaunter itu hanya melibatkan perkhidmatan terpilih.

Dalam kenyataan, KWSP menjelaskan perkhidmatan terpilih tersebut melibatkan urusan pengeluaran bagi ahli berusia 50, 55 dan 60 tahun pengeluaran bagi tujuan kesihatan, pengeluaran kematian dan penyerahan arahan bayaran serta cek jurubank pengeluaran.

Janji temu perlu dibuat terlebih dahulu melalui kemudahan Janji Temu Online di laman web https://www.kwsp.gov.my/janjitemu .

Pihak KWSP akan menghubungi individu berkenaan untuk hadir di kaunter KWSP bagi urusan yang berkaitan.

Selain itu, transaksi boleh dilakukan secara dalam talian menerusi i-Akaun (ahli) dan i-Akaun (majikan) untuk mempercepat serta memudahkan urusan dengan KWSP.

Maklumat lanjut boleh diperolehi menerusi Pusat Pengurusan Perhubungan KWSP ditalian 03-8922 6000.


4 Rumah hangus, 7 sekeluarga tinggal sehelai sepinggang

LABUAN, 29 Jun - 7 sekeluarga tinggal sehelai sepinggang selepas rumah kediaman mereka di Rancha-Rancha, Labuan, hangus dijilat api, lewat petang semalam.

Pengarah Jabatan Bomba Dan Penyelamat (JBPM) Labuan Ismaidy Ismail menjelaskan panggilan kecemasan diterima kira-kira jam 4.17 petang.

Empat buah rumah terlibat dalam kebakaran ini dengan sebuah daripadanya musnah sama sekali.  Kerja-kerja pemadaman selesai kira-kira jam 5.23 petang. Tiada kemalangan jiwa dilaporkan, semua 29 penghuni rumah-rumah terlibat, dilaporkan selamat. Punca kebakaran masih dalam siasatan.


Industri acara perniagaan tumpuan dalam PPN

KUALA LUMPUR, 29 Jun - Kementerian Pelancongan, Seni dan Budaya akan memberi fokus kepada industri acara perniagaan dalam Pelan Pemulihan Negara (PPN).

Menterinya, Datuk Seri Nancy Shukri berkata, ini selaras dengan pengumuman kerajaan yang membuka sektor pelancongan domestik pada fasa ketiga dalam PPN.

Mengambil contoh Pusat Dagangan Dunia (WTC) Kuala Lumpur, beliau berkata pusat konvensyen boleh beroperasi semula termasuk menjadi Pusat Pemberian Vaksin (PPV) sekali gus merancakkan industri berkenaan.

Ketika ini, terdapat 19 pusat konvensyen digunakan sebagai PPV di seluruh negara.

Industri acara perniagaan dijangka mampu menyediakan 25,000 peluang pekerjaan menjelang tahun 2030.


Diskaun bil elektrik Julai hingga September 2021 libatkan pengguna domestik, bukan domestik

KUALA LUMPUR, 29 Jun - Susulan pemberian diskaun bil elektrik secara bersasar kepada pengguna domestik dan bukan domestik di Semenanjung dan Sabah.

Menteri Tenaga dan Sumber Asli, Datuk Seri Dr. Shamsul Anuar Nasarah memperincikan diskaun bil elektrik bersasar sehingga 40% Bagi Tempoh 1 Julai hingga 30 September 2021.

Jelasnya, ia mengambil kira keputusan Kerajaan untuk mengekalkan rebat sebanyak 2 sen/kilowatt jam kepada pengguna elektrik di Semenanjung dengan memperuntukkan dana berjumlah RM493 juta.


SPRM bongkar sindiket bolot 22 projek kementerian bernilai RM135 juta

PUTRAJAYA, 27 Jun - Suruhanjaya Pencegahan Rasuah Malaysia (SPRM) membongkar sindiket yang disyaki membolot 22 projek bernilai RM135 juta di sebuah kementerian sejak 2017.

Ia hasil siasatan suruhanjaya itu terhadap seorang penolong setiausaha bahagian kementerian berkenaan, pemilik syarikat dan pengurus syarikat yang ditahan sejak 21 Jun lalu.

Terbaharu seorang pegawai bahagian perolehan di kementerian berkenaan ditahan kerana disyaki menerima rasuah berjumlah RM150 ribu daripada kontraktor bagi mendapatkan projek bernilai RM2.6 juta.

Lelaki berusia 39 tahun itu ditahan ketika hadir memberi keterangan di Ibu Pejabat SPRM Putrajaya.

Suspek direman tiga hari untuk siasatan lanjut.

Projek bernilai RM2.6 juta itu adalah projek pembekalan kelengkapan menyelam bagi sebuah agensi kerajaan.

Perintah reman terhadap lelaki berkenaan dikeluarkan Majistret Mahkamah Putrajaya Shah Wira Abdul Halim.

Sindiket ini juga dipercayai mengupah pihak lain pula untuk mengendalikan projek-projek tersebut.


Naik taraf menara Telekomunikasi, RM700 juta tingkat infrastruktur di Kelantan

MACHANG, 26 Jun - Kerajaan sedang menterjemahkan perancangannya berhubung capaian Internet di seluruh negara, khususnya di kawasan pedalaman termasuk perkampungan Orang Asli, agar semua lapisan masyarakat dapat menikmati jaringan komunikasi lebih baik.

Keperluan termasuk mentransformasikan 873 Pusat Internet Komuniti (PIK) di seluruh negara sebagai pusat pendidikan bagi menangani masalah Pembelajaran dan Pengajaran di Rumah (PdPR).

Menteri di Jabatan Perdana Menteri (Ekonomi) Datuk Seri Mustapa Mohamed berkata, bagi tujuan itu lebih RM700 juta diperuntuk kerajaan untuk meningkatkan infrastruktur di negeri berkenaan.

Rakyat Kelantan dijangka menerima perkhidmatan liputan internet berkelajuan tinggi apabila kesemua 85 menara telekomunikasi baharu siap sepenuhnya tahun depan. 18 menara telah siap dibina pada April dan Mei tahun ini memanfaatkan hampir 12,000 penduduk di kawasan luar bandar.

Lawatan ini juga bertujuan memantau perkembangan projek meningkatkan kemudahan infrastruktur digital di bawah Pelan Jalinan Digital Negara (JENDELA) di Kelantan. Dalam masa sama, Datuk Seri Mustapa berkata, kerajaan akan mentransformasikan Pusat Internet Komuniti (PIK) di seluruh negara termasuk 70 di Kelantan sebagai pusat sehenti untuk Perusahaan Mikro, Kecil dan Sederhana (PMKS) menguasai dunia digital.

Di Kelantan, terdapat lebih 65,000 ahli berdaftar dan hampir 240,000 individu telah menyertai program latihan yang disediakan.


Keputusan STPM 2020 diumum 1 Julai

KUALA LUMPUR, 26 Jun - Keputusan peperiksaan Sijil Tinggi Persekolahan Malaysia (STPM) 2020 akan diumumkan 1 Julai ini.

Ia boleh diperoleh secara dalam talian atau melalui khidmat pesanan ringkas (SMS).

Majlis Peperiksaan Malaysia menerusi kenyatannya memaklumkan keputusan akan dikeluarkan bermula 12.00 tengah hari.

Calon boleh membuat semakan melalui pautan http://stpm.mpm.edu.my/stpmK .

Semakan turut boleh dibuat menerusi penghantaran SMS mengandungi kad pengenalan dan angka giliran kepada 68886.

Selain itu, calon juga akan menerima e-mel keputusan peperiksaan terbabit.

Bagi mereka yang tidak mempunyai capaian internet, Jabatan Pendidikan Negeri, Pejabat Pendidikan Daerah dan sekolah akan menggunakan kaedah bersesuaian.

Lebih 47,000 calon menduduki STPM yang diadakan mulai 8 Mac lalu.


Ibadah korban dibenarkan dengan SOP ketat

KUALA LUMPUR, 26 Jun - Pelaksanaan Ibadah Korban di seluruh negara dibenarkan pada Hari Raya Aidiladha dan tiga hari tasyrik selepasnya.

Jabatan Perdana Menteri (Hal Ehwal Agama), Datuk Seri Dr. Zulkifli Mohamad Al-Bakri berkata had kehadiran juga tidak melebihi 10 orang termasuk petugas bermula 6.00 pagi hingga 6.00 petang.

Prosedur operasi standard ibadah korban ini telah diwartakan Majlis Keselamatan Negara atas nasihat mufti seluruh negara melalui Jawatankuasa Muzakarah Khas Majlis Kebangsaan bagi Hal Ehwal Ugama Islam.

Proses potongan kecil dan membungkus pembahagian daging korban hendaklah dibuat di tempat lapang dan mengelak berlaku kesesakan.  Manakala sembelihan korban selain daripada rumah sembelihan hendaklah dilaksanakan tidak melebihi lima ekor sehari dengan bilangan petugas tidak melebihi 10 orang bagi setiap haiwan, mengambil kira keluasan kawasan.


SERDANG,26 Jun - Seramai 72 warga asing ditahan di Pasar Borong Selangor, Seri Kembangan menerusi Ops Patuh Pelaksanaan Perintah Kawalan Pergerakan 3.0, awal pagi tadi.

Penahanan bagi menjalankan siasatan lanjut berhubung permit kerja dan pasport.

Operasi secara bersama ini turut disertai Timbalan Menteri Dalam Negeri, Datuk Seri Dr Ismail Mohamed Said termasuk Kementerian Perdagangan Dalam Negeri dan Hal Ehwal Pengguna.

Beliau berkata, tahanan itu membabitkan 19 warga Bangladesh, sembilan Myanmar, tiga Indonesia, India dan Nepal masing-masing seorang serta 39 pemegang kad Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR).

Sebelum ini terdapat laporan media yang mendakwa peniaga tempatan di pasar borong berkenaan mengeluh dengan kebanjiran peniaga dan pekerja warga asing.

Penyalahgunaan permit kerja juga dikenalpasti dan tindakan akan diambil terhadap majikan.


Polis Padang Besar gagalkan cubaan seludup keluar daun ketum seberat 1.4 tan

PADANG BESAR, 24 Jun - Cubaan menyeludup keluar ketum di sempadan Padang Besar berjaya digagalkan Pasukan Petugas Khas dari Ibu Pejabat Polis Padang Besar, semalam.

Menurut Ketua Polis Daerah, Supritendan Saifudin Aslin Abbas, pihak berjaya merampas ketum berkenaan yang dianggar seberat 1.4 tan.

Pasukan Petugas Khas berkenaan yang sedang melakukan rondaan di sekitar Kampung Bukit Chabang menemukan daun-daun hijau disyaki ketum yang dibalut dengan plastik lutsinar, berselerakan di atas tanah.

Anggota petugas membuat pemeriksaan di sekitar kawasan penemuan daun ketum berkenaan, namun tidak menemui kelibat penyeludup.

Kesemua daun ketum yang dianggar bernilai lebih RM250,000 diserahkan kepada pihak Bahagian Siasatan Jenayah Narkotik IPD Padang Besar untuk tindakan lanjut.  Kes disiasat mengikut Seksyen 30(3) Akta Racun1952.


Perbicaraan kes 1MDB Datuk Seri Najib disambung kembali pada 29 Jun ini

KUALA LUMPUR, 24 Jun - Perbicaraan kes berprofil tinggi melibatkan bekas Perdana Menteri, Datuk Seri Najib Tun Razak yang menghadapi pertuduhan rasuah dan pengubahan wang haram dana RM2.3 bilion milik 1Malaysia Development Berhad (1MDB), akan bersambung 29 Jun depan di Mahkamah Tinggi Kuala Lumpur.

Timbalan Pendakwa Raya Ahmad Akram Gharib berkata kes itu sepatutnya ditetapkan untuk sambung bicara pada Isnin lepas (21 Jun) di hadapan Hakim Collin Lawrence Sequerah, namun ditangguh susulan pelaksanaan Perintah Kawalan Pergerakan (PKP) 3.0.

Peguam Datuk Seri Najib, Wan Aizuddin Wan Mohammed dijangka meneruskan pemeriksaan balas saksi pendakwaan ke-10, Mohd Hazem Abdul Rahman, 49, bekas ketua pegawai eksekutif 1MDB, apabila perbicaraan bersambung nanti.

Datuk Seri Najib, 67, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama


CITF Perlis atur strategi, capai 80% imuniti kelompok menjelang Disember

KANGAR, 23 Jun - Sasaran mencapai 80 peratus imuniti kelompok di Perlis menjelang Disember, terus memperlihatkan perkembangan positif.

Sehingga kini, seramai 122,236 atau 67.45 peratus penduduk berusia 18 tahun ke atas telah mendaftar sebagai penerima vaksin.

Daripada jumlah berkenaan, 57,691 orang telah menerima suntikan dos pertama, manakala 29 ribu 496 orang telah melengkapkan kedua-dua dos suntikan.

Pengerusi Badan Bertindak Imunisasi COVID-19 (CITF) Negeri Perlis, Azman Mohd Yusof memaklumkan,  aktiviti turun padang, mempelbagai platform PPV dan menubuhkan pusat bantuan vaksinasi, merupakan antara strategi utama yang dilaksanakan.

Jawatankuasa Pembangunan dan Keselamatan Kampung turut diaktifkan dengan keupayaan antara 100 hingga 150 orang pendaftaran baharu penerima vaksin setiap hari, khususnya di kawasan kampung.

CITF Perlis turut bekerjasama dengan pelbagai agensi bagi menyediakan pengangkutan membawa golongan berkeperluan menerima suntikan vaksin di PPV ditetapkan .


Pengambilan guru secara 'One-Off', keutamaan graduan ikhtisas pendidikan

PUTRAJAYA, 23 Jun - Pengambilan khas guru baharu secara "one-off" seperti yang diumumkan sebelum ini, akan mengutamakan graduan ikhtisas pendidikan.

Proses pengambilan itu akan dijalankan dengan teliti dan tersusun, selain memberi latihan yang secukupnya kepada graduan ikhtisas pendidikan.

Beliau Berkata demikian pada sidang media di Putrajaya.

Sebelum ini, Kementerian Pendidikan mengumumkan akan mengambil 18,702 pegawai pendidikan Gred DG41 secara ‘one-off’.

Iklan tawaran bagi jawatan itu akan dikeluarkan pada 7 Julai depan dan penempatan secara berperingkat akan dilaksana bermula Oktober ini.


Syarikat Austria labur RM8.5 Bilion di Kulim, bakal buka 15,000 peluang pekerjaan

ALOR SETAR, 23 Jun - 15,000 peluang pekerjaan bagi tenaga kerja mahir, bakal dibuka. Ini berikutan syarikat Austria Technologie and Systemtechnic AG (AT and S), memilih Malaysia sebagai lokasi kilang pengeluaran pertamanya di Asia Tenggara.

Melibatkan pelaburan RM8.5 billion, fasiliti perkilangan itu akan dibina di Taman Perindustrian Berteknologi Tinggi Kulim, yang sekali gus bakal menyumbang kepada pertumbuhan ekonomi negeri Kedah dan negara.

Menteri Besar Kedah, Haji Muhammad Sanusi Md Nor berkata sekurang-kurangnya 5,000 orang jurutera diperlukan oleh syarikat berkenaan dalam fasa pertama yang akan mula beroperasi pada tahun 2024.

Manakala fasa berikutnya akan menyediakan 10,000 peluang pekerjaan kepada rakyat Kedah dan rakyat Malaysia amnya.  Pelaburan ini jelas menunjukkan keyakinan terhadap Malaysia sebagai destinasi pilihan pelabur, walaupun dunia sedang berhadapan dengan cabaran pandemik COVID-19.


Isu kekurangan gula, KPDNHEP beri jaminan bekalan mencukupi

SHAH ALAM, 23 Jun - "Bekalan gula diseluruh negara dijamin mencukupi".

Jaminan itu diberikan Kementerian Perdagangan Dalam Negeri dan Hal Ehwal Pengguna.

Isu kekurangan bekalan gula, disebabkan penutupan kilang memproses gula di Prai Bhd.

Beliau ditemui pemberita pada program pemantauan bekalan gula di Kilang Central Sugar Refinery (CSR) Sdn. Bdn, Shah Alam, Selangor.


Anggota veteren ATM memerlukan bantuan disaran hubungi JHEV ATM - Datuk Seri Ismail Sabri

KUALA LUMPUR, 22 Jun - Anggota veteran Angkatan Tentera Malaysia (ATM) yang mengalami kesukaran hidup diminta segera menghubungi Jabatan Hal Ehwal Veteran ATM (JHEV ATM).

Ia bagi membolehkan mereka dibantu dengan kadar segera.

Menteri Kanan Pertahanan, Datuk Seri Ismail Sabri Yaakob memaklumkan, golongan terbabit juga boleh menghubungi persatuan veteran di daerah masing-masing agar nasib mereka dapat dibela.

Persatuan berkenaan di peringkat daerah turut digesa mengenal pasti ahli mereka yang memerlukan, supaya tindakan segera dapat diambil.

Beliau berkata kepada pemberita selepas melawat pesara tentera, Prebet Suria Mohamad Hassan yang tinggal di bawah jejantas baru-baru ini di Dewan Serbaguna Flat Sri Johor, Cheras.


Jawatankuasa dibentuk teliti persidangan Parlimen, dianggotai wakil kerajaan, pembangkang

KUALA LUMPUR, 19 Jun - Sebuah jawatankuasa yang dianggotai wakil kerajaan dan pembangkang telah dibentuk untuk meneliti aspek-aspek penting sebelum persidangan Parlimen diadakan.

Menurut Perdana Menteri, Tan Sri Muhyiddin Yassin, keputusan pembukaan persidangan Parlimen akan diputuskan oleh kedua-dua pihak kerajaan dan pembangkang di dalam jawatankuasa berkenaan.

Jelasnya, Kerajaan perlu memperhalusi semua perkara bagi mengelak timbul masalah selepas pelaksanaannya.

Kerajaan juga perlu mengambil kira sama ada persidangan boleh diadakan secara fizikal ataupun hibrid, dan pelaksanaan tersebut perlu selari dengan peruntukan di dalam Peraturan-peraturan Majlis Mesyuarat.

Selain itu, jelas Tan Sri Muhyiddin, wujud juga keperluan untuk mengambil kira mengenai persiapan Parlimen bagi urusan persidangan secara fizikal itu sendiri, termasuklah aturan tempat duduk ahli Parlimen yang perlu mematuhi prosedur operasi standard (SOP) yang telah ditetapkan.

Tambah Perdana Menteri, beliau bukan sahaja dinasihati Menteri Undang-Undang tetapi juga oleh Peguam Negara supaya tindakan beliau dan kerajaan selari dengan Perlembagaan Persekutuan.

Beliau bercakap demikian selepas melakukan lawatan ke pusat pemberian vaksin (PPV) Pusat Konvensyen Kuala Lumpur.


Malaysia-Arab Saudi tingkat kerjasama pulihkan sektor pelancongan

PUTRAJAYA, 20 Jun - Satu pertemuan secara maya telah diadakan di antara Menteri Pelancongan, Seni dan Budaya, Datuk Seri Nancy Shukri dengan Menteri Pelancongan Arab Saudi, Ahmed Al-Khateeb.

Antara perkara yang dibincang termasuk cabaran industri pelancongan yang terjejas teruk akibat pandemik COVID-19, serta inisiatif bagi memulihkan semula industri pelancongan dan kebudayaan.

MOTAC melalui satu kenyataan berkata, kedua-dua negara berkongsi maklumat mengenai polisi dan amalan terbaik, promosi bersama pelancongan menerusi media sosial dan platform digital.

Selain itu, kerjasama erat antara institusi seni, warisan dan budaya turut dipromosi dalam Program Pelancongan Mesra Muslim.

Jumlah kemasukan pelancong dari Arab Saudi ke Malaysia pada tahun 2019 adalah seramai 121,444 orang daripada jumlah keseluruhan pelancong antarabangsa sebanyak 26.1 juta.


MAFI jamin bekalan ternakan sempena Aidiladha mencukupi

PENGKALAN CHEPA, 20 Jun - Kementerian Pertanian dan Industri Makanan (MAFI) memberi jaminan bekalan ternakan untuk ibadah korban sempena sambutan Hari Raya Aidiladha mencukupi. Timbalan Menteri MAFI II, Datuk Che Abdullah Mat Nawi berkata, mengikut statistik Jabatan Perkhidmatan Veterinar (JPV), kerajaan menyediakan 43,842 ekor lembu dan kerbau serta 33,173 ekor kambing dan biri-biri.

Orang ramai katanya, tidak perlu risau mengenai isu penyakit Lumpy Skin Desease (LSD) yang menyerang ternakan kerana kerajaan melalui pelbagai agensi terlibat sudah mengambil pelbagai pendekatan untuk membendung penularan wabak terbabit. Selain menghentikan kemasukan ternakan import, kerajaan juga memperketat kawalan di seluruh pintu-pintu masuk utama ke negara ini dalam mencegah jangkitan berkenaan.

Beliau memberitahu pemberita selepas meninjau Pusat Abbatoir Jabatan Veterinar di Pengkalan Chepa, Kelantan.

Sebanyak 27 rumah sembelih JPV di seluruh negara sedia menjalankan operasi dan 10 daripadanya memenuhi syarat Eksport Supply Chain Assurance System bagi tujuan penyembelihan ternakan daripada Australia.

JPV juga telah mengeluarkan lesen kepada 35 buah rumah sembelih swasta di seluruh negara yang boleh memberi perkhidmatan penyembelihan bagi tujuan korban.


KPM umum pengambilan khas 18,702 guru

PUTRAJAYA, 20 Jun - Seramai 18,702 pegawai perkhidmatan pendidikan gred DG41 bakal dilantik bagi mengatasi masalah kekurangan guru di negara ini.

Menteri Kanan Pendidikan, Datuk Dr Radzi Jidin berkata, permohonan pengambilan khas guru secara 'one-off' itu akan bermula 7 Julai ini.

Menurut beliau, cabaran utama pengambilan guru adalah kerana kurangnya calon guru Institut Pendidikan Guru (IPG) dan ketidakpadanan opsyen mata pelajaran.

Datuk Dr Radzi berkata demikian dalam sidang media di Putrajaya.

KPM akan berkolaborasi bersama Suruhanjaya Perkhidmatan Pelajaran (SPP) dan Jabatan Perkhidmatan Awam (JPA) bagi melaksanakan inisiatif tersebut.

Penempatan guru akan dilakukan secara berperingkat mulai Oktober ini khususnya di Selangor, Johor, Sabah dan Sarawak yang mencatatkan jumlah kekosongan guru tertinggi.


Agong dan Permaisuri Agong zahir ucapan Selamat Hari Bapa kepada golongan bapa

KUALA LUMPUR, 20 Jun - Sempena sambutan Hari Bapa hari ini, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah menzahirkan ucapan Selamat Hari Bapa kepada golongan bapa di negara ini.

Ucapan baginda berdua dizahirkan menerusi hantaran Facebook Istana Negara.

Hari Bapa disambut pada setiap Ahad minggu ketiga Jun dengan tahun ini jatuh pada 20 Jun dan tujuan sambutan itu dibuat bagi menghargai pengorbanan bapa.

Sementara itu menerusi Facebook Kementerian Pembangunan Wanita, Keluarga dan Masyarakat, menterinya, Datuk Seri Rina Mohd Harun berkata sambutan peringkat kebangsaan tahun ini bertemakan, 'Bapa Pemimpin, Keluarga Sejahtera'.

Tambahnya, tatkala pandemik COVID-19 melanda seluruh negara, tugas bapa semakin bertambah demi melindungi keluarga daripada wabak jangkitan COVID-19.

Justeru, tanggungjawab mereka tidak pernah berakhir.


Raja-Raja Melayu berkenan hadir perbincangan khas di Istana Negara

KUALA LUMPUR, 16 Jun - Yang di-Pertuan Agong, Al-Sultan Abdullah Ri'ayatuddin Al-mustafa Billah Shah berkenan mempengerusikan sesi perbincangan Khas Raja-Raja Melayu di Istana Negara.

Perbincangan khas tersebut bermula pada pukul 2.30 petang disertai oleh lapan wakil Raja-Raja Melayu.

Keberangkatan tiba Raja-Raja bermula pada pukul 11.00 pagi dengan ketibaan Pemangku Raja Pahang, Tengku Hassanal Ibrahim Alam Shah dan diikuti Sultan Johor, Sultan Ibrahim Sultan Iskandar sejam kemudian.  Turut berangkat, Sultan Selangor, Sultan Sharafuddin Idris Shah; Sultan Terengganu, Sultan Mizan Zainal Abidin; dan Raja Muda Perlis, Tuanku Syed Faizuddin Putra Jamalullail.  Selain itu, Sultan Kedah, Al Aminul Karim Sultan Sallehuddin Sultan Badlishah dan Sultan Perak Sultan Nazrin Muizzuddin Shah juga berkenan hadir pada perbincangan khas tersebut.  Yang di-Pertuan Besar Negeri Sembilan, Tuanku Muhriz Tuanku Munawir merupakan Raja-Raja Melayu yang terakhir tiba sebelum pintu pagar istana ditutup menandakan perbincangan bermula secra rasmi.  Ini adalah Perbincangan Khas Raja-Raja Melayu yang kedua diadakan atas inisiatif Al-Sultan Abdullah bagi membincangkan mengenai isu kesihatan, ekonomi dan politik negara.  Dalam pertemuan itu juga, Raja-Raja Melayu turut mendapat taklimat khas dari Ketua Setiausaha Negara, Tan Sri Mohd Zuki Ali Dan beberapa ketua agensi kerajaan yang lain tentang isu-isu semasa berkaitan COVID-19 dan pelaksanaan darurat.

Setelah lebih empat  jam berlangsung, Sesi Perbincangan Khas Majlis Raja-Raja Melayu berakhir kira-kira pukul 7.00 malam tadi. Kenderaan pertama yang berangkat pulang adalah kenderaan rasmi membawa Sultan Johor, Sultan Ibrahim Sultan Iskandar.  Ia kemudiannya diikuti oleh kenderaan Raja-Raja Melayu lain yang masing-masing diiringi oleh kenderaan pengiring dan polis.


Wakaf, instrumen kewangan sosial Islam beri impak kepada sosioekonomi

KANGAR, 16 Jun - Wakaf merupakan instrumen kewangan sosial Islam yang mampu memberi impak ekonomi dan sosial Ummah.

Raja Muda Perlis, Tuanku Syed Faizuddin Putra Jamalullail bertitah, ia mempunyai potensi besar untuk dikembangkan sesuai dengan keperluan semasa.

Tuanku Syed Faizuddin menegaskan, wakaf mempunyai jangkauan impak yang luas bagi kedua-dua penyumbang dan penerima.Baginda bertitah ketika merasmikan sesi pembukaan ”Webinar Wakaf 2021 Peringkat Negeri Perlis” yang dianjurkan secara dalam talian oleh Majlis Agama Islam dan Adat Istiadat Melayu Perlis (MAIPs) bersama Yayasan Waqaf Malaysia serta Jabatan Wakaf Zakat dan Haji (JAWHAR).


Jakim sedia kertas kerja isu hina islam, bakal dibentang kepada Majlis Raja-Raja

PETALING JAYA, 16 Jun - JAKIM sedang dalam proses untuk menyediakan kertas kerja berhubung isu penghinaan terhadap Islam.

Menteri di Jabatan Perdana Menteri (Hal Ehwal Agama), Datuk Dr Zulkilfli Mohamad Al-Bakri berkata, ia akan dipersembahkan kepada Majlis Raja-Raja dalam masa terdekat.

Menerusi hantaran di media sosialnya, beliau mengulas, insiden penghinaan yang berlaku baru-baru ini melibatkan sensitiviti keagamaan.  Pihaknya sedang menanti keputusan siasatan pihak berkuasa berkenaan perkara tersebut.  Beliau berkata, semangat muhibbah yang telah dibina puluhan tahun di negara ini tidak mudah dirobohkan hanya kerana satu dua isu berbangkit.  Namun, isu yang dipandang remeh itulah kadangkala boleh mencetuskan api yang amat marak sehinggakan memerlukan kebijaksanaan dalam mempertimbangkan isu dan permasalahan.

Minggu lalu, media melaporkan kes lima penghantar makanan dan seorang pelanggan yang ditahan berhubung kes pergaduhan di kawasan Sungai Way, Petaling Jaya.


Tan Sri Muhyiddin menghadap Agong

KUALA LUMPUR, 15 Jun - Perdana Menteri, Tan Sri Muhyiddin Yassin tiba di Istana Negara untuk menghadap Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah, pada pukul 2.20 petang dan selesai menghadap pada pukul 3.30 petang tadi.

Pagi tadi, Pengerusi Jawatankuasa Khas Bebas Darurat 2021, Tun Arifin Zakaria turut menghadap Seri Paduka yang berlangsung lebih sejam bermula pukul 11.00 pagi.

Tan Sri Muhyiddin pada pagi Rabu lalu telah menghadap Agong di Istana Negara diikuti 15 ketua parti politik utama pada Rabu, Khamis dan Jumaat minggu lalu sebelum berakhir semalam.

Sesi menghadap itu adalah bagi mendapatkan input ketua-ketua parti politik khususnya berkenaan usaha memerangi pandemik COVID-19.

Ia juga sebagai persediaan untuk Perbincangan Khas Majlis Raja-Raja Melayu yang dijadualkan berlangsung esok.


Keuntungan petani dan pengguna, KPDNHEP-MAFI bekerjasama kekal kestabilan harga dan bekalan produk pertanian

TELUK INTAN, 13 Jun - Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid memaklumkan Kementerian Perdagangan Dalam Negeri dan Hal Ehwal Pengguna (KPDNHEP) menjalin kerjasama dengan Kementerian Pertanian dan Industri Makanan (MAFI) bagi mengekalkan kestabilan harga dan bekalan produk pertanian. Usaha itu dilakukan bagi memastikan situasi menang-menang antara petani dan pengguna.

Beliau ditemui di Teluk Intan, Perak.


Pengusaha tanaman nanas madu di Kemaman, berjaya jual 200 kilogram nanas seminggu

KEMAMAN, 12 Jun - Pengusaha tanaman nanas madu di Kemaman, Terengganu berjaya menjual sehingga 200 kilogram nanas seminggu selepas menggunakan kaedah pemasaran secara dalam talian termasuk menggunakan media sosial seperti ‘facebook’.  kaedah jualan bersemuka tidak lagi sesuai ketika pandermik COVID-19, kerana pelanggan tidak dapat keluar ekoran pelaksanaan Perintah Kawalan Pergerakan (PKP).

Kebenaran pergerakan 10 kilometer ‘radius’ menyebabkan pengusaha nanas hanya dapat menjual kepada penduduk setempat sahaja.

Menurut pengusaha, walaupun kerajaan membenarkan pengusaha menjalankan perniagaan; namun sejak PKP dikuatkuasakan, jualan berkurang sehingga 50 peratus.

Selepas menukar strategi jualan secara dalam talian; ia berjaya meningkatkan hasil jualan.

Sementara itu pengarah Lembaga Perindustrian Nanas Malaysia (LPNM), Terengganu, Nur Hidayah Ab Halim ketika dihubungi berkata pihaknya sedang bekerjasama dengan Lembaga Pemasaran Pertanian Persekutuan (FAMA) bagi membantu memasarkan nanas secara meluas.  Pihaknya meminta pengusaha dan peniaga yang tidak berdaftar dengan LPNM dapat menghubungi pegawai LPNM di setiap daerah dan akan cuba membantu peniaga yang terjejas sepanjang PKP.